url: =A theihhuai upna laang (No. 5) ~ Langh Khan Mung :: ZOMI DAILY\nposted on 24 August 2018 at 8:47 pm Lomkholna: Biakna, Langhkhanmung, News\nProsperity gospel-te in LSTho Thuciam lui a Pasian leh a mite’ kikala kibawl kiciamnate (Covenant) bulphuh uh hi. Pasian in Abraham leh a suan-a khakte hauhna dingin kamciam pia hi. Tuhun thu-umte pen Kha thu-ah Abraham’ suan leh khakte mah i hih manin hauhna leh nopsaknate zong i ngah ding hi. Ei a hi ci uh hi. Leitang zong a nei ngiat dingte hi hangci uh hi.\nKenneth Copeland in a laigelh “The Laws of Prosperity” ah Pasian tawh i kithumin khit leh hauh ding pelmawh hi. Thu-um mite in a hau ding ahih mam a kiphawk ding uh hi ci hi.\nPasian’tate cih pen Kumpipa’ tate ci-in khia uh a, Kumpipa’tate in atuam hamphatna a ngah dingmah uh hi ci-in Haroad Hill in a laibu “How to be a Winner” ah gen hi.\nA genpite khatah ” Khaici vawhdan-the principle of sowing seeds” cih ahi hi. Khaici vawhdan tawh kizom a bulphuh LSTho munte in:\n1. Galati 6:7 Pasian a kikhemzo dingin ngaihsunkha kei un. Mi khempeuh in ama vawh nam khaici mah ngahkik ding hi.\n2. Marka 10:29-30 Jesuh in amaute kiangah, “Hi mah hi; ke’n kong cihin-ah, keima hang le lungdamna thu hangin a inn, a sanggam pasalte, a sanggam numeite, a nu, a pa, a tate, le a leitang, khat peuhmah a nusiate in tukhang hunin a zah zakhat innte, sanggam pasalte, sanggam numeite, nute, tate, leitangte ngah ding uh a, bawlsiatna zong ngah ding uh hi. Hong tung ding hunah zong nuntak tawntungna ngahlai ding uh hi.\nTaksa leh Kha nopsakna dingin thuciamlui Thuhilhkikna 28:1-14 bulphuhin Johan Thumna 1:2 Ka lawm it Gaias aw, nang na ci damin na vai khempeuh zong na maa pai ding hi, ci-in ka lamen hi. Kha thu tawh kisai lamsangah zong bangmah lungkhamna om lo ding hi, ci-in ka thei hi.\nThuhilhnu Gloria Copeland in “God’s Will is Prosperity”-Pasian’deihna in Hauh ding ahi hi” cih a laibu-ah amau’Pasian nasepna dante-ah Dollar 1 na piak uh leh $ 100 ngahkik ding; $10 na piak leh $ 1000 ngahkik ding; Vanleng 1 na piak uh leh Vanleng 100 man tawh a kikim sum ngahkik ding; motor 1 na piak uh leh na khan tawntunga zat ding motir hong kipia ding ci-in gen hi.\nHih teng pen i gensa Gal.6:7 bulphuhin thuhilhnate hi-a, a mangngilh uh ahk a simzomloh uh pen Gal.6:8 hi.\nGalati 6:8 Mi khatpeuh in ama leitung pumpi deihna khaici a vawh leh sihna ngah ding a, Kha Siangtho deihna khaici a vawh leh Kha Siangtho tung panin nuntak tawntungna ngah ding hi. Langh Khan Mung\nPrevious: Thupha themno tawh na minam na tawisang theihi ~ Tdkhen\nNext: Kumpi Phiangsiah piak huaizia


timestamp: atn

url: =Zongam Heisok Vai ~ Thu Tatuam (Siyin News)\nZongam Heisok Vai\nSunday, January 07, 2018 Chin News 1 comment\n2017-2018 hunsung sung ih khamtung Zongam ah heisok a pak hun phalbi daidam hun heisok a kung bup in a hi zong a baak taw a hi zong a pak bek a hi zong ki nasia sat ma ma hi.\nHi thu taw ki sai kep cing tu Mindat sang khang no te zong mipi tung heak na pil na thu pia na vawt zo hi.\nTedim ngam sung Sizang kual mual sang Thangmual ah leh Thuam Vum ah om heisok kung te sia a bo sa hun sung Khua kiim khua pam pan annthing khawng in ki tom in tu nai nung tatak in a kung ki phuk liang hang in Tedim Khangno te in 30.12.2017 ni Campaige vawt uh hi.\nA hi hang tuni dong Heisok pak nisim ma in ki lo tawn tung lai ci Taingen Khangno te kung pan ki za hi.\nA pak bom bek a lo te thu vawt dan piak na tu Law om ngawl lai ci Salai Lian Luai na son hi.\nKhuanai khuanu khuapa te in hi thu tawh ki sai sia Kumpi ma nah na hong sep tu lungngul ung ci uh hi.\nibu risky January 8, 2018 at 2:18 AM


url: =Zogam makai kiteelna ~ Pu Go Sawm Khup :: ZOMI DAILY\nposted on 10 July 2020 at 2:08 pm Lomkholna: Gosawmkhup, News, Politics, Zomi\nKongzing Thuthang – Zogam ah NLD Party min tawh MP Candidates kiteelna akibawl zawh kha khat bang cing dekta hi mahleh ZCD Party lam pan MP Candidates kiteelna thu kiza nailo ahih manin akua mahpeuh in kilunglutlawh bilbel hi. NLD Party in CEC Pawl lamlahna zui in, Democracy dan tawh Township Level ciat ah kiteelna bawl uh a, abeisa hun a Kiteelpite tawh etkakna in kilawm kisa in, kilungkim mahmah hi. ZCD Party in MP Candidates ding bangci bangin hong teel uhtam cihpen a lunglut huai thu khat hi takpi hi.\nTupi galkhat pan Zogam ngaihna tawh ZCD Party in MP Candidates bangci teel ding cih thu ka kan kawikawi aleh, Kongzing pan in anuai a thuteng ka za a, lungkim huai mahmah, thangah huai ka sa mahmah hi.\nA masa in CEC Pawl in ZCD Party min tawh Kuanglui nuam (MP Candidates ding a ut) mi khempauh in azat ding Ngetna Laipi (Form) khat bawlin, Ngetna Sum (Application Fee) Ks.100,000 tawh Laipi phah theih dingin geel uh a, June 30 ni a nunung ni ciang kong hong hi.\nNgetna Laipi aphah, Kuanglui nuam mimal (17) pha a, Kongzing pan thuzakna bangin a Minkhumna anung lam ah kong behlap hi.\nZogam ah Kuanglui nuam mimal (17) sung pan ZCD Party min tawh Kuanglui ding makai (9) akiteel ding ahi hi.\nKuanglui ding kiteelna tawh kisai NLD Party in asep danin Township Committee leh Upa (5) tengin ateel dan sangin a tangzai zaw dingin, ZCD Party in Township sung a Khua tuamtuam pan ZCD Party Makai/ Tangmi/ Delegates (2)-ta kaikhawm in, Tangmi tengin Vote tawh ZCD Party MP Candidates teel dingin geel uhhi.\nCOVID-19 hangin Township khat sung pan Tangmite kikaikhawm in mun khat ah Vote piakna kibawl theilo ahih manin, Vote-Lai (Mail-in Ballot) bawlin, khua tuamtuam pan a Tangmite/Makaite in MP Candidates teel dingin vaihawm uhhi. Mail-in Ballot pen Party Kiteel Tanupawl in khuakim sikin hawmkhia uh a, Tangmite/Makaite in Vote apiakkhit uhciangin lai-ip sung ah kilh in Tanute ap uhhi.\nTua Mail-in Ballots teng a kikaihkhop khitciang in, July kha abeima in CEC Pawl mai ah hongkhia in, Vote sim ding uhhi.\nMP Candidates dingin Vote tam angah pen teng sung panin, Township khatciat a MP panmun phazah tawh akituak teelcing Makai tengbek ZCD Party MP Candidates dingin kikipsak ding hi ci uhhi.\nTuni ciangciang, Kongzing pan ka thuzakna ah, Tonzang Gamhuam sungteng panin Mail-in Ballots kikaikhawm zo a, Tedim Gamhuam sungteng zong tu kaal sungin kikaikhawm zo ding hi cih thu, Makai khat tungpan in muanhuai takin ka za hi.\nZCD Party in MP Candidates dingin kuakua ateel zongin, Zogam ah Party Candidates ding kiteel dan pen International Level bang in Primary Election kician takin ahong bawl theih uhbel lungkim huai sa mahmah ing. Kawl Gambup ah hibang kiteel dan azang Party a masa pen hipahphial dingin ngaihsun ing. Mailam ah Party dang teng inzong hibang a sep dan hong zui thei ding uhhi. Ih Minam ading in angtan huai kalsuan zia khat hi ci ing.\nKuateng in ZCD Party Candidates hong hiding hiam cihbel asawtlo in kitheita dingin lam-en ing. Tutung a Kiteelpi pen a Mimal dinmun tung ah a kingakna thu tampi a om bangin, alang khat ah, Minam picing khat hihna tawh, Minam Party dinmun panin Kivaipuakzia leh Kalsuanzia kician takin a kineih himhim dingmah, keima mimal deihsakna khat ahi hi. Tua khitciang, a Mimal dinmun tung ah thu leh la tampi hong kingalai ding hi cihpen Kongzing ah thu tampi ih zazo hi. Tutung hiteng cining. Hih ka thuzakte Official hilo ahimaw. GSKhup – Zogam, Tuipi Galkhat\nPrevious: White House pan theihhuai leh tulaitak US thutuamtuam (09 July)\nNext: USA, Tulsa pan Pu Sian Khan Mang (Lailui, Sukte) in hongnusia\nTK Thang says\nZCD Tonzang kiteel khin ci a, muanhuai kisa mahmah hi.\nTedim bel kitel nailo


url: =Pu Zomi thugen na ~ Deih Tung :: ZOMI DAILY\nposted on 19 March 2016 at 8:30 pm Lomkholna: Article, Deihtung\nNikhat lokuan dingin ka inn pan un ka paikhiat leh lampi ah ka khuapih te khat tawh ka ki tuak a, nang koi ah pai ding ka cihleh kei Tedim pai ding, tu ni Pu Zomi in thu gen na nei dinga hih man in a thu gen na zanuam ing hong ci hi. Ka lung ngai ngai a, lolam zuan in ka pai kawm kawm hi. Lo ka tun teh ka pa kiang ah Pu Zomi ih cih penkua hi mawk a hiam? ( Ka pa pen lozingkuan a hih man in kei sangin lo na tung masa zaw hi)Tu ni Tedim ah thu genna nei ding ci in za ing. Ci inka gen leh ka pa in Pu Zomi ih cih pen Zomi gam makai khat hi a, tu lai tak zong gam kiteel na ah a ki hel khat hi hong ci hi.\nPu Zomi thugen za nuam kawmkawm in ka pa kiang ah lahka gen ngam kei hi. Ka lungngaih ngaih kawm in ka pa kiang ah ke’n zong Pu Zomi thu gen ngai nuam ing, Lo pan in ciah in Tedim paileng lap lai ning ci inka gen lehka pa in zong na cih leh lah nang thu thu ai ve, thu pi bel thupi peuh mahdinghi ven, mitam lua thei ding leh lau huai na om thei ding ahih manin ki dawm in aw…hong ci in ka pa tawhki khen in lo pan ciah in Tedim ka pai hi. Tedimka tun teh nitak nai 3 sat khin a, a thu gen hun ding Tedim te ka dot leh nitak nai 4 ding hi hong ci uh a, athu gen na ding Hall lam zuan in ka va pai hi. Nitak nai 4 in Khuado Hallpi sung ka va tung a, minak tam pha mah mah in ki dim zihziah hi. A hi zong in pu Zomi pen hong tung nailo in ki ngak dimdem hi.\nNitak nai 4:55 pm hongsat teh Khuado Hallpi sung ah Ulian te hong lut uh a, mi 10 kiim bang hong pha uh hi. Kua pen ulian hi a, kua teng teng hiam cih zong ka thei tuan kei hi. A hi zong in a vek un Zopuan silh uh a hih man un tua sung lak pan khat zaw zaw pen a makai pi uh hi dinghi ci in ka ngaih sunhi. Ka en en a, a thaupian, a hauh mel pian, a lian pian, a sang pian te pen hia pa makai pa, tu ni a thu gen ding pa hi in teh ci in ka um mawh pong hi. Nai 5 sat ta a hih man in numei khat in hun kem in thu kong hon na cih bang om nawn se lo in tu ni a thu gen ding pen Pu Zomi khut bet na tawh muak ni ci a hih man in khutbet na tawh ki muak ziah ziah a, den a zopuan silh mi 10 bang lak pan ka up mawhloh khat stage tung ah hong kah to in a khut hong vaan a, khut bet na awging khem peuh hong dai in thu gen hong ki pan hi.\nPu Zomi thu gen hong ki pan a “Tu ni in a zah tak huai Zomi hi zahtak leh hih bang in thugenna hun hong pia makai te,Hall hong zangh sak te, a vaihawm tanu pawl tuam tuam te, a gim a tawl a kua mapeuh leh na hun uh bei in nongpai man un nak pi in ka lung dam hi.\nKei penka min Pu Zomi ka hihi. Tu ni kong pai na vai pen ka mi pih te kiang ah thu hoih thu man pha hong gen nuam leh mai a kiteel na ding in kei vote(mee) nong piak na ding uh deih na tawh hong pai ka hihi. Tu ni kong pai na ah nitak nai 4 lian in hih mun ah thu gen thei ding in hong pai ka hi a, a hi zong in lam kal ah lampi hoih loh na leh vai tuam tuam tawh nai khat sung hong zekai ka hih manin nak pi tak in azah tak huai no te tung ah hong thum ing. Thu sau gen lua leng hong cim taak kha ding na hih man un minit 45 sung bek kong gen ding hi. Nitak lam neh pian ta a hih man in hun sau pi hong zangh kei ning. A hi thei bang bang a nuam thei thei in na om na tek pan un hong na ngaih sak un. A zen zen in ka gen na te sung ah no tawh a kituak hoih na sak namun uh a om leh khut bet na tawh nong muak na ding uh hong zawn pha pha ing.( tua acih laitak khutbet na tawh ki muak ziah ziah hi)\nTu ni kong gen nop thu pen nam thum in khen in hong gen nuam ing, nam khat na ah ih gam in suahtak na a ngah ma, a nih na ah suahtak na ngah zawh ih gam pai zia, a thum na ah mai lam ih kalsuan zia ding te cih tawh tu ni tha hong pia nuam ing. (Tua a cih laitak in khut ki bet khum ziah ziah in ki ho limmah mah hi.) Nam khat tek pan in minit 15 ta bek hong gen ding hi ing zong hong ci thuah lai hi.”\nMidang thu gente ka muh ngeite in a gending thu uh laidal ah atkhiat sa in a nei hi uh a,a hi zongin Pu Zomi in a gen ding thu te lai ah at sa cih bang hi lo in bang mah a mai ah koih se lo hi. A ma lung sim a suak thu leh kua ma sawl loh kua ma khut nuai a hih loh lamki lang mahmah hi.\n“Ih gam in suahtak na a ngah ma hun tawmkhat en kik ni. Nidang lai pek pek pan in ei Zomi te pen ei leh ei ki uk in ih gam sung ah ei ma thu thu in a om te ih hihi.Asia gam sung ah zong a haugam khat in hong ki ciam teh ngei a, gam dang pan in zong sum bawl sumzuak na na sia takin ki nei ngei hi. Sumzon na, pilna sin na, ..suak ta tak in ih om ngei hi. Thibaw Min hun sung in(1878-1885) ih gam, kawlgam bup mangkang gam kek te in hong la uh a hih manin tua hun pan in Ih gam ei khut sung ah om nawn lo in mangkang te khut nuai ah ih om hi. 1886 January 1 ni pan in mangkang te khut sung ah ki om a, minam tuam tuam pan, ei hih theih zah tek tawh ih gam ih lak kik zawh na ding ci in ki han ciam tekhi. Mualtung mi, zanggam mi cih om lo in ki pumkhat tak in mangkang te ih lang pang kawm hi. Sisan nai san tam pi ki pia a, khua ul tam pi tak ki bei hi. Tua hun sung in ih gam ih lei sung a om na man pha khem peuh pen mangkang te in hong lak sak mang uh a hih man in bang mah omnawn lo phial dongin ih gam ah hong geu to to hi. Neih sateng hong ki butuah sak mang hi mawk a hih man in ih pu, ih pa te nuntak hak sa pi pi tawh ei te hong khang khia sak uh a, tu nitu hun inhih bang a a om thei ihhi. Ih suah tak na ngah ma ih kipum khat a, ki pawlkhawm in na ki semkhawm diam diam hi. Aung Sang hong khankhiat tak teh gam kek mang pi te tawh thu ciam na hong bawl kawi kawi a, ei Zomi te zong ih ki hel hi. Kawlgam bup suah tak na ngah nading in ei Zomi te letmatthu na tawh a ki ngah ahihi. Tua a hih man in Zomi te lung neu huai lo a, kawl te sang in zong ih neu zaw tuan kei hi. Tua bang teng tawh 4January1948 kum in suah tak na ih gam bup in ih ngah hi.”(tua a cih lai tak in khutbet na tawh ki muak ziah ziah hi)\n“A nih na ah suahtakna ngah zawh ih gam om zia tawm ki kum to lai ni. Suah takna ngah cil pankipan in ih gam pen democracy tawh ki kal suan to to in mangkang te in ih gam a na hoih hong suksiat sak teng uh ki puah khop in, ih gam khan toh na ding in na tam pi ki sem to to hi. Tua kawm kal ah gam ki uk na lam ah makai ulian te, mual tung mi te leh zanggam mi te cih dan in deih dan, sandan, hong ki bang nawn lo a hih man in khat leh khat ki muhkhialh na hong piang in ki lang pan in thau tawi in ki kap ki do inki om to to hi. Gamkhang to ding a ih han ciam ciam lai tak pen gam khantoh na ding tawh ki buai masa lo in gal ki do ding tawh ih buai to to hi. Sum zon na lam, pil na sin na lam ah a hoih thei pen a, pil na sin hunding teng gam sung ah thau tawi ih hih manin nak pi in sup na ki ngah hi.(tua a cih lai takin khutbet na tawhki muak ziahziah hi) Tu a khang thak te in tua te thei a, ih gam ih kep siamding thu pihi. Tua bang teng tawh ih gam sung pen ki lemlohna hong khang sem sem a hih man in Galkap te in ih gam hong uk uh a, suah tak na ih ngah tei hang in galkap te khut sung ah ih om kik hi. Tua galkap kum pi ki uk na pen lei tung ah tuadan ki uk na a om nai vet lo ki uk na tawh hong uk uh a hihi. Gamsung a, ulian makai teng bek in nuam hongsa to to uh a, mizawng ki tam to sem sem in ih gam kum pi in mipi a ding in bang mah hong sep sak zo lo hi. Tua bang gam sung ah ih omkhak pen nang leh kei a hamsia ih hi mai diam? (tua a cih lai tak khutbet na tawh kimuak ziah ziah hi)Suah tak na ih ngah khit tei hangin ih lung sim ah suahtak na ih cih bang hiam ci in ih thei nai kei hi. Mai lam hun ahkoi ci kal suanding hang a, ihgamkoi ci khan toh sak ding cih pen no hitak a om thu ngai khem peuh tung ah ki nga hi kongci ngamhi.”(tua a cih lai takinkhutbet na tawh ki muak ziah ziah hi)\n“A thumna ah Mailam hun ah ih gam kal suan dan ding te bang cih ding? Hih thu in tu laitak thu ah a thu pi pen pen a hihi. Abeisa hun ah bang bang a hiphial zong in tuhun in a thak in democracy tawh ih kal suan ding thupi ta hi. Banghiam cih leh ihgam en puahkei leng kua mahin hong puah sak lo ding hi. Nung deuh in Korea gam ka va pai a, Korea gam makai te tawh gam vai ka va ki kum uh hi. Korea makai te in Zomi te, kawlgam mi te hang in ko Korea anung ta thei hi ung, hong ci mawk a hih manin lamdang sa in ka dong hi. Banghang in ko hang a, no nungta thei hong ci na hihiam ci inka dot leh Hun sawt mahmah hun lai in ko Korea ah gal na sia lua a hih man in ka gam vuah an a piang vet kei hi. Tua hun lai tak in nagam pan un angtang, leh nek theihtuamtuam nong huh manun a nungta a, tu ni in hi bang in a ki mu thei hi hang hong ci uh hi. Gamdang tuamntuam ah a gam khang toh dan te uh enin ka vak kawi kawi a, ei Zogam zong khang to zo tak tak ding hi cih thei ka hih manin tu ni inhih lai ah thu hong gen ka hihi. Tua bang mah in gamdang tampi tak ei gam panin nidang in huh na tam pi ki pia ngei hi na pi tu hun teh ei pen a mau te sang in ih zawng zaw mawk hi. Tu ni in ngaihsut huai hi.” (tua a cih laitak khutbet na tawhki muak ziahziah hi)\n“Tu ni in kong pai na thu in tu lai tak a gammakai kiteel na ah kei vote nong piak ding uh ka deih hi. Kei vote nong piak uh leh na khua vuah mei kong pia ding hi, tui kong piading hi cih danin kong gen ngam kei hi.A hi zongin no te ki tangsap, ih ki sap ih sem khawp thei na ding hun man pha hong pia un cih hong thum nuam ka hihi.Kei ma lung tup a hih leh mipi deih deih sep ding ka ut hi. Upadi tawh ki tuak maw ki tuak lo cih te a thu pi ma sa hi lo, ihgamkhang to ding maw, koi ci khan toh sak ding cih a thu pi zaw ahihi. Zuau gen nuam lo kahih man in hong siang gen kahihi. A bei sa hun sung ah Zomi makai pi cing kua hi a, Kua om ngei ih hiam? Ei inn kuan sung pan piang te mah in ih inn kuan thu tel a sep dingthei bek hi. Zawhthawh thu tawh kei vote hong pia un kong ci nuam tuankei hi. Nalung sim vuah ngaih sunun la, khen sat un. Zomi leh Zogam ading in makai hoihtak tak ih neih tak teh ih gam hong khangto theipandinghi. Nang inn kuan sung ke’n kong uk ding na ut loh mah bang in kei sang in nang mah in na inn kuan sung khantoh na ding na thei zaw ding hi. Sum leh paai tam pi ih gama ding in ih bei khin zo hi. Thatang, sisan, khua ul tam pi ih bei khin zo hi. Ih gam khang tohhun ta hi.”(tua cih lai tak in khutbet na tawh ki muak ziah ziah hi)\n“Ih gam ah bang mahpiang lo a, koi ci nuntak ding ih hiam? Japan gam, Korea gam mun tuam tuam te ah zong ka vak kawi kawi a, Zogam sang in hoih zaw tuan lo hi. Ih gam ah leitang hoih hoih in, tui siang tho a, singkung hoih in, gan ki khawi thei hi. Khuahunvot a hih manin gan no te cidam hi. Tu tung kiteel na ah Party dang dang te, Zomi hi na pi kawlte khut nuai a om party makai tuam tuam te Zomi te in vote pia kha het kei ni. Kei nong pia kei phial uh zong in Kawlte khut nuai a om ding makai te vote pia kei un. Ih inn kuan sungthu kua mah in hong tel theih pih lo hi. Tu kuam sung teng ih gam ah buai na tam pi tak om cih ka thei hi. Muntuam gamtuampan in zong lungpho na tuamtuamki nei cih zong ka thei hi. Ih sep nate hoih hi. Ih deih loh pi khat mei am pom teta leng ih pum pi kanggawp ding a, a na ih thuak bek ding hi. Ih deih tak tak bang hi a, ih ki sap tak tak bang hiam? Ih lung sim a ih deih bang bang atam zaw thu kim na leha hoih zaw lam in kal suan sawm ni. Zomi khem peuh in Zomi makai te mah Vote hong pia un, theih ngei loh pi khat na piak hang in na lawh taak ding om tuan lo hi.” ( tua a cih lai takin khutbet na tawh ki muakziah ziah hi)\n“Mai lam ah sep theih khuan leh hun lem ka ngah ni ciang ka sep ding thu pawl khat a tom in hong gen pak nuam ing. (1) Zomi leh Zogam kep cing na ding (2) Lampi hoih in khua khem peuh lam pi hoih tawh ki zom ding (3) Sum zon na hoih sak na ding, mihau mipil tampi tak ih gam ah nasem sak ding (4) Pil na thu pi sakin sang kah na a nuam thei ding tan 4 ciang a mawk na in sang kah sak ding (5) Lokhawh nagam, sing kung suan nagam, gan khawi nagam ahih man in akitang sang bang bang a ki lawm a ki tuak, a hoih pen in sem ding (6) Zogam ah gamdang te dan in Inn hoih, inn van gil, maw taw, set van tuamtuam neih kim tek zawh na ding (7) A hun zui a khantoh na tawh ki zui khawm na khem peuh Zogam ah zong khangto sak ding. …zom to to leng sau lua ding ahih teh a thu a tel cian a a thei nuam te in dam in ki mu ni.(tua acih lai tak in khutbet na tawh kimuakziah ziah hi) Tu ni ka hun hawm tawh lua ka hih man inka gen ding a, kilawm ka gen khak loh zong tam pi om a, ka gen sawm lohka genkhak zong tam pi om a hih man in khialh na a om leh hong mai sak un, ka lung dam”(tua a cih lai tak in khutbet na tawh ki muak ziah ziah hi) ci in a thu gen hun minit 45 lian cing in athu gen hong man sak hi.\nA thugen a man tak teh maan ki zaih nuam aw, thu dong nuam aw mitam lua a hih man in Pu Zomi pen a nung zui te in pai pih mang uh a, mipi zong ih om ih inn zang tek lung sim sung ah thu gil khat pua kawm, paaikawm sa in inn ki ciah tek hi.\n*Hih thu pen ka ngaih sut tawm mawk mawk hi a, a tak tak hi lo hi. Khialh na a om leh hong mai sak un. Ih lung sim puak zia tawm khat a ki lam dang tuamding ka deih na tawh kong at hi a, hoih pen hi cih na hi lo hi.\nPrevious: Zomi Cup 2016 ~ Hau Za Cin\nNext: Finland Gam Pan I Sin Ding Om ~ Hau Za Cin


url: =Zomi Cup 2014 Hon Pawi Ah ~ Hau Za Cin :: ZOMI DAILY\nposted on 9 February 2013 at 12:50 pm Lomkholna: Article, Hauzacin, Sport, Zomi\nZomi Cup a 5-veina kipanta ding cih ka zak uh ciangin ko zong Ninoni sima ka football suihte uh nuamsa semsem in hun hoih kimu leh ei zong va kihel thei leng utsi hange maw ka cici uh hi. Kumlui hong bei in kumthak 2014 bang hong tung silsel a, Zomi football lunglutte zong lawp semsem ta hi. Tua laitak in Zomi Association of Malaysia pan “ZOMI CUP 2014” kipanta ding hi ciin hong tangko ciaiciai uh a, ‘no zong nong uap thei uh diam?’ ciin hong dong uh hi. Ko zong, ‘ka utna bek uh ka gen uh hiven, hong kikum nungin a man thei teng hong pai phei le ung aive’ ciin ka ho uh hi.\nZomi Innkuan Singapore ah kimawlna lam makai leh Zomi Football captain Tg. Thangthang zong China gama mun leh mual nuam leh hoihpipi te a va et khit ciangin Singapore hong tung kik a, kiman thei ding ci ahih manin amah leh Vice-Captain Mumung makaihna tawh pasal 10 leh numei 1 ka va kihel thei uh hi. Nu Dimboih pen Pa Andrew Khual tawh mopawi bawl khin lian hi a, Malaysia ah mikang dana ‘Honeymoon’ (a ciil dawn) kawma football suihna ah hong uap hi in, ZIS football team min tawi in marching in parade ciangin hong makaih ahi hi. Pawlkhat Jan 30, 2014 niin paiphei masa in meltheih u leh nau kiangah na hawh masa uh a, pawlkhat Jan 31 ni zan in ka paiphei uh hi. Visa ngah manloh hangin hong paitheilo pawlkhat om a kiphawk mahmah hi.\nKa va kihelna hang uh bel football siam ung in kidem ni cihna hilo zaw in Zomi Cup ah kimawl dingte thapiakna leh kimeltheihna, unau khat sanggam khat bek hilo in minam khat Zomi hi hang cih va lahnopna ahi hi. Kilawmtatna tukpeng kidemna ah zong a zo ding kidem himasa lo in kikholhna, kilawmtatna hizaw ciin uang gen mahmah uh hi. Zomi ihih manin Zomite vai thupi ah va kihel hizaw ung. Amau lah nuamsa ko lah nuamsa hi ung. A taktak in kidem hile ung ko zong zo maithei, amau zong hong zo maithei hi. Tuate thupi masa kei, Zomi ihih mana gualnop hun nuam I zat a thupi pen hizaw.\nZan nai 2:30am in Zomi Zum ka tung uh a, tua sanah Zomi makai Sia Khoi Tuang in hong dawn in kong honsak a, lupna ding nuamtak hong bawlsak in nuamtak in ka ihmu uh hi. Zingsang khuavakpha a tho in kiallap ne dingin ka pai uh a ka nek man khempeuh uh Zomi makai Pa Kam (Pa Dai Kam) in hong piaksak leuleu hi.\nHampha kisa, lungdam gilvah takin ka kimawlna ding mun uh Kepong Ground tualpi nuam mahmah, tuili kicing gei ah tualzang nuam dihdiah ah huihsiang nung hiauhiau mun ka tung uh hi. Tua mun ah ka tun uh ciangin Zomi tukpeng suih siam vive team 43 pan paikhawmte leh amau a thapia ding nungak tangval, nupi papi leh naupangte na vak ziahziah uh a, a vekpi in mihing tul nih phial pha dingin ka um mawh hi. Zomi kimawl thei bekbek hizah om hizen maw ciin team 43 pan kimawl ding bekbek zong a tawmpen mihing 900 bang a pha khin ahi hi. FIFA World Cup nangawn ah kimawlmi tuazah pha ngeilo hi. Ko Zomi Singapore pan paite tawh team 44 a pha hizen ung ei! Guinness World Record a cing himawk dingin ka um hi, mailam ah hisang nasia zaw laitaw…\nZomi Cupy 2014 Opening Ceremony ~ Dr. Hau Za Cin (Opening Speech)\nZomi makaiteng team khat “914: ZOMI” puan silh tingteng mi 20 valte leh Zomi Innkuan Singapore pan kimawl ding khempeuh mipi maiah kigual in maan kizaih zihziah in tua khit ciang Malaysia football pan qualified referee te phitmutna nuai ah ka kidelh ziahziah uh a, ka khua-ul uh zong luang ziahziah hi. Nuamsa lua kisa a geia mipite bang awng ziahziah in World Cup zong hizah in thupi tuan ding hiam kici mai hi; nuam kisa in khua kiphawk tuanlo cihnopna hi! Hun masa ah 0-0 hi in tui siang leh tuivot cim kilkel dawn phitphet in ka suih kik leuleu uh leh 2-0 in Zomi makaite in hong zo uh a, Singapore te in mai kum ciang hih sang hong siamzaw lai ding hi ung ciin lungdam, maitai, lungnuam takin khut kilen in a thupizaw “Zomi Cup 2014 Hon Pawi” ka manawh uh hi.\nZomi Cup 2014 honna hun sungah Zomi makai Malaysia a omte in kizentak in leh manlang takin kimawl ding mi khempeuh a vekpi in 900 val dingte tualpi sungah kigualsak dimdem in, amau thapia a awng ziahziah mipite lam hong nga tiptep uh a, amau khua min ciat a tawi Zolia melhoih sitsette in maliah in, a nungah kimawlte kigual dimdem a, galkap tul tampi kigual ngitnget mah hong bang in Zomi hih nuam mahmah a, kikhamuang mahmah hi. Tua khit ciangin a khua khua in amau makaih Zoliate khuamin tawi ciat tawh tualpi kimvial in pai uh a, video leh photo kila ziahziah in mipi in khutbeng in kiawng ziahziah hi.\nA nuam penpen kasak bel Zomi hizah tukpeng suihsiam a om uh ka mit teekteek tawh ka muh ahi hi. Tua bek hilo in amau a thapia dinga paite khempeuh in nuamsa taka a awng ziahziah zong thalawp huai in a kimawl hun khempeuh ah ka kihel ut tha bang suak mahmah hi. Khangno hi banga kimawl thei dinga siamna leh thahatna, lunglutna leh kihel theihna hunpha a ngahte hampha kasa a,\nangtanhuai kasa a, thupi kasa mahmah hi.\nZomi makaite in mipite muakna kicingtak a neih khit uh ciangin a honna hun Singapore pan hong paite hamphatna hong tangsak uh a, Zomi Innkuan Singapore President hihna tawh kei hong ngahsak in, lungdamtak, hampha angtang takin Zomi a kihel khempeuh in nuamtaka a zat dinguh deihsakna tawh khau teptat in Zothau lawng 7 lawn uh a, mipi in lungdam khutbetna tawh puak ziahziah uh hi.\nZomi i hihna tel mahmah ding leh nopna dahna ah, minam kalsuanna ah kitaisanlo ding, semkhawm, khut khat khai khe khat khai a kalsuan ding ban ah minam angtanpih ding deihsakna kammal pulakna hunpha hong ngahsak uh a, tua khit a kipan in Zomi Cup 2014 a kipanta ahi hi.\nTopa in Zomi Cup 2014 a kihel mikim adingin nuamtakin zangsak in thupha pia kim ciatta hen.\nPrevious: A (65) Kumcin “Zomi National Day” nopcitak in Kuala Lumpur ah kibawlthei\nNext: Mintuam minam ni vai-ah Tukpeng va kimawl sawm lai mataw


url: =Vondeih Kep Ding – 108 (Dimno’ Pa) :: ZOMI DAILY\nposted on 7 May 2017 at 2:45 am Lomkholna: Article, Paukhankap\nKa neulai-in ka lawmte pen kei banglo-in a nu leh a pa in a utut in omsak hi. Video et ding kham selo-in nitak vak ding zong kham selo uh hi. Tuabang hun ciangin ka lawmte eng in, khat veivei ciang bang na pu tungah heh in si leh bang ka ut hun tam veipi om hi. Naupangte nitak vakvak khawng ahoih lohna hong genzel in, thu honghilh zen hi. A sawtna ciangin cimtak in thu honghilh ding ciangin agei panin ka paikhia thei zel hi. Tuabang hun ciangin na pu in, ‘ i it te bek thu aki hilh hi’, hong cithei zel hi.\nTuin tua thute ka ngaihsut kik ciangin hi takpi mah hi. Hong it taktak te bek in i hoihlohna pan in i hoihna ding thu honggen in, thu honghilh uh hi. Hong taai-in, hong tawng uh hi. Tualo midangte-in bel lampi ah tangguak in i lum zongin hong don ding leh hong buaipih ding hilo uh hi.\nAhang in midangte-in muhdah thuak nuamlo-in i muhdah ding utlo uh hi. Muhdah thuak in thu hong hilh nuamlo uh hi. Hong it taktak te bek in i hoih ding hong deih luat manin i muhdah athuak zongin phamawh salo-in muhdah thuak in thu honghilh hong taaizaw uh hi.\nTuhun ah Semaria mihoih pa tawh akibang ding kitawm mahmah ta hi.\nTawngno aw, hong thuhilh zel na lawmte mudah khial ken la, nang’ sandan tawh akituak lo nalawm te zong enkhial tuan kei in! Amau hong gen thute limpha tak in ngaihsun in la, amauteng khempeuh na lawmhoih in ciamteh theih le cin hoih deih ing. Na cih peuhpeuh hong thukimpih na lawmte zong lawm hoih hi, cipah pah tuan ken.\nNa nu leh ke’n thu hong hilh den ka hih uh teh, ko konggen khempeuh pen limtak in cimteh in la, hong zahtak in, aci nuam hituan peuhmah lo hing. Hong deihsak takpi leh hong deihsak takpi lo kithei lel in, deihsakna takpi tawh thu hong hilh zel, na lawmte enkhial, telkhial lo-in amaute pen nang adingin mi manphate ahih lam hong theisak nuam hi ing.\nHong nuihsan in hong maitai ziauziau te bek hong it leh hong deihsak nasak khialh khak ding ka lung hihmawh man hizaw hi.\nNi zong hong sa mahmah ta ahih manin omdan khawldan, annek tuidawn akipan kisil hun ding na ngawn dong ah tangval nungak ta na hih hangun na nu hong gen bangin na zuihtheih ding na hanciam un. Thu khat peuhpeuh ah nang pen kei tangin ading ding in muanhuai ta cin a, u zaw na hihna te ah na nau pen na telsiam in maw! Ngek bawl in an khawng akam ah bak ding aci nuam hilo ing a, u zaw lungsim nei-in na nau leh nang sanga nau zaw te hehpih ding aci nuam hizaw ing.\nPrevious: Pope Francis leh Aung San Suu Kyi kimu in Diplomatic Relation kipsakta\nNext: ZAM Thupuak :: 07 May 2017 (Zomi te hongki thahsakna vai Meeting kinei)


url: =Tedim Labu tawh kisai 7th Edition vai :: ZOMI DAILY\nposted on 10 April 2018 at 8:54 am Lomkholna: News, Zomi\nLabu tawh kisai 7th Edition bulphuh in puahpha in bawlphat kik nading vai ah thusung pa khat ka hihna tawhu ileh ZYA phutkhak haksatna tungtawnin thu kisung ZCLS lai kikhak in tua tungtawnin hih ciang kitung khinta pen khat le nih a diakin Sabuai lamte thu kineihsaknopna hangin 1900 hun lai a back a nungkin kik i hi hi.\nMailam khangthakte ading vision neilo leitung khuahun paizia mubanlo Cope topa hun lai Zomi tuiphum dinmun thupi a sa lua lai makai ki om lai cih ding hi. Bang teng hi leh ZCLS lo tawh Labu kibawl thei lua ding hiin nu le pa dinmun a a kikoihna kiam ding cih hi lel hi.\nBang hangin ZYA in Labu bawl ding lunggulh dih dih a, 7th Edition cise i hiam cih leh\n1. Sanggam RC te tawh kibang thei baih pen ding\n2. Translation dik/mankim zaw banah Ryme neikim zaw saupi ading hoih zaw kei banga a lui zongsangte in bel nuam salo, kei khang bek ki-en nawnlo in khangthakte kikhualzaw ta hi.\n3. Solfa pen i deih mahmah hang leitungin tam zat nawnlo in khangthak hun ah gual ban lah ding tun Staff notation i zat kei leh.\n4. ZYA omna khuakim ah nopna dahna hun ah lamal kibang la sakkhop ding khangthak Zomite in kisam kisa lua hi.\nTun kua kua in i bawl zongin Lamal kibang ta ding suakin Labu min hong kibang kei phial zongin ZYA lam pan lunggulhna 90% a kilawh cingin kingaihsun thei phial ta in i lungdam cih ding hi mai hi.\nA tawpna ah Tonzang Triennial in sum bei in laibu in hawmin thu ka sunga ka thusunna tungtawnin Triennial thukimna ahi mikang la tawh thuahin Staff note zang ding kicisa pen BM in khel kik in Triennial ah kipsak kik ding maw 2/3 in a zawh kei leh Triennial thukimna leh thukhensatna kimang zaw ding hi thupai zia kalsuanna man in ZCLS kalsuanin i mite makaihni i cih ding leh.\nKa thu sun hong kimang theisuak hi leh ZCLS in Labu tawh kisai Copy right neithei dinga, utbang bangin mailam ah Labu ki mawk bawl nawnlo ding ding a lunggulh hi veng ingin tun Copy right kua in neiin i Labu i bang ci kepcing tam maw.\nZattang zang Labu danin ututna la in bawlin sak ding hi lel ding hi. ZCLS in Copy right nei ngiatlo a hih manin tun zong a ut peuhpeuh sum nei peuhpeuh in i ut dandan i deih dandan a kibawlthei Tedim Labu hi lel. A taktakin ZCLS in zong sum tampi Labu bawl nading a nei hi kei Laisiangtho zuak man Bible Siciety ah Leiba tawlpuak a nei hi zaw mah laiin zum huai lel hi hang.\nSum le pai vai ah biakna makai akicite in ZYA makaite tungah nong ain dinguh kong hilhnop uh tam mahmah hi. Makai sum le pai vai ah gin omlo citak zolote peuh mah tu mahmah i theih hunhun in tawpsak lianlian kei leh i kipawlnate picing zolo ding hi cih zong ngaihsut huai ding hi. Lungdam.\nMore: Laisiangtho khat, Labu khat ~ Rev. Gin Khan Nang\nVeiluatna tawh Yangon – Mandalay kikal Motor tung pan kong at a hih manin laimal khialte leh kamval a om khate nong theihsiam nading un Jesu min tawh kong thum hi. By Sia Daltawng\nPrevious: Vondeih Kep Ding – 142 (Dimno’ Pa)\nNext: Thailand panin aciahsawm Myanmar gammi 14 te tuanna mawtawpei puakkham in meikuanggawp\nAfghanistan ah US leh a pawlte kisuam, US galkap nih sihlawh ~ Thang Khan Lian\nZCD MP te leh Chin States ministers te tungah ngaihsut piakna


url: =Harvard University Tuanglam ~ Francis Lamthang :: ZOMI DAILY\nposted on 27 June 2016 at 7:35 am Lomkholna: Article, ZomiQuavadis\nKum 6 apha pan pasalno khat pen Michigan University tual a Doctrate degree kipiakna pawipi sungah anu uap dingin va kihel hi. Degree piakna aman khit ciangin anu tawh ki angpom uh a, tuakhit ciangin tua pasalno in anu tawi laikaang kizial lakhia in etsak hi. Tawmvei khit ciangin “Nu aw hih lai kigelh in nang pen Doctrate degree angah na hihna pulak hi lo maw.” ci seisai hi.\n“Hih degree ka deihman bekin US ah ateeng ka hihi. Education is the key that can open any door. Pilna neite ading in kawngkhak khempeuh kihawng hi cih mangngilh ngei ken ka tapa aw. Nadang khempeuh sangin Pilna mah thupi masa pen hi. Nang zong hanciam inla na gol ciangin leitunga University hoihpen ah kah sawm in maw.”\n“Leitunga University hoihpen amin hong gen ve Nu.”\n“Havard University kici hi.”\n“Kei zong ka gol ciangin Havard University panin Ph.D ngah ding hing. I promise u mom.”\nHih pasalno min pen Alex Chevesco ahihi. Anu in Ph.D a ngahni akipan lai hanciam mahmah pah hi. Kamsiatna tawh anu moto tungah tuahsia in, alu khong ngawh kha ahihman in lungsim kician nei thei nawn lo a, Professor a sepna college panin a Khawl loh hong phamawh hi. Nu ahihna mangngilh in, a tapa ading hun pia zo nawn lo bek tham lo in amah guak innkhan sungah kibilhcip den pianzaw a, nasem thei lo ahihman in nek ding dawn ding zong aneih loh hun uh hong om kawmkawm ta hi. A Pasal tawh a kikhen zawh uh zong sawtpi hi khin hi.\nTuabek zong hi lo lai, a lungsim hong poi semsem ciangin kum khatin gukvei bang zato tung den hi. Palikten a kep hun uzong sim tham pha phial ding hi. Tuabang innkuan sungpan a hong khangkhia Alex ading in Havard University genloh Community College maimaite zong ngah ding lamet huai lo banah sang zong azom to suak zo diam cih huai zaw liang hi. A pa nungta lai napi in khatvei zong mu kha nai lo hi. Anu lah ama ading in asi khin tawh kibang lel hi. Tagah lopi tagah dinmun hong tung mawk hi.\nTua bang teng hangin tagah khoina innpi ah ahun tamzaw om hi. Khatvei lelah mi inah om zel, anu hong pilkik pian leh ciahkik zel cihbang hiden hi. Kum 16 hong cin petmah ciangin thuakzo nawn mahmah lo ahihman in sitni tetawh lai bawl uh hi. Tua laidal sungah anu pen mihai in kipsak uh a, amah leh anu kizopna khau sat tat uh hi. Familysearch.com sung panin a innkuan pih ding zon hong kipan ta hi. Mi tampi tak lai khak khak mah taleh muzo pak lo hi. A sangkah theih akipan nulepa itna angah kha nawn lo mi khat ahihman in innkuan sung gamtat dan zong siam lo hi. Tua hangin amuh sunsun innkuante tawh zong sawtvei om khom thei lo lai hi.\nTua bek hi lo, amah a it mahmah khat om a, tua pa pen galkapbu ahihman in kumpiten New York ah nasem dingin Transfer sak sawnsawn hi. A sang kahna laihlaih nuam lo ahihman in tagah kepna innpi mah kidenna kik hi. Sang akah lohni inzong lai mah simden in anu tunga a kamciam picinsak ding bek ngaihsut lian penin nei hi. Anu pen hoih zel, haikik zel cihbang hiden mah taleh nusia tuan lo a, a omna ah ahawh man kei lezong laikhak tawh ho den hi. Thuhkikna ngah ngei lo hi. Nulepa itna ciam kha ngei lo himah taleh ahih theih zahin anu tungah a itna lakden hi.\nInnkuanpih kician nei lo a tagah kepna inah kum tampi a om khit ciangin Pasian in ama ding lampi honsak a, mihoih mahmah innkuan khatin a tapa dingun ciahpih uh hi. A sangkah zong hong zomto thei pah hi. Nuamsa mahmah phial taleh nulepa ulenau nei lo khat ahihman in innkuan nuntakzia pen tel zo lo mawk hi. Ahizong in a omnaten telsiam uh a, a khelhnate maisak den zo uh hi.\nKumte hong bei toto in a sang zong hong zo ta hi. Lai kinmi khat ahihman in Mark zong tampi ngah a, 2009 kumin Havard University ah Pasian huhna tawh admission ngah bilbel hi. Tuani pen ama ading in a lundam penpen ni ahihi. Ta banga akem leh a pantah nupate kiangah cikmah huna agen ngei loh Lungdamna Thu genkheh thei pan hi. Tuani in a lungdam pih dingin ama pianna Nu zong Havard University sanghuang sungah hong pai hi. A nuta un khut kilen in kinam uh a, anu in mawhmaina ngen hi.\n“Nu Aw nang khelhna hi kei. Nang leh nang kimawhsak nawn kei in. Ka neulai a kong kamciam tu in hong lawhcing thei suak ta hi. Hihte pen nang hang hizaw hi Nu aw. Ka Lawhcinna khempeuh nangma hang ahihi.” ci hi. Himah hi. Anu na tuaci kei leh tuaciang dinmun tung lo kha thei mah ding hi. Lawhcinna lampi pen anam tuamtuam om hi. Alex Chevesco in tukum 2013 sungin Havard University panin a sang man ta ding hi. Hih tangthu pen movie in kibawl a, na etnop leh YouTube panin “Finding a family” na zong lecin maw. Havard University kah theihna lampi bel ei upmawh bat tuak kei mawk ei!\nPrevious: Kawlgam Kikhel takpi hiam? ~ CS Dal\nNext: Zomi Diaspora le Diaspora Zomi (Part 1) ~ Cope Suan Pau


url: =Tuu Cingpa leh Atuute ~ MUC\nTuu Cingpa leh Atuute\nAdmin 9:35:00 PM Articles, Conference Pianna thu\nDear Laisim Zomi SDA akua mah ciat;\nTung Pasian in, Ama’ kiang pan aa hong pai thupha te Zomi SDA mikim tungah hong tung sak hen! Na ci, na lu, uh dam in na khan kum te uh a sawt dingin, Tung Pasian in, hong siam ciat hen! Ama kiang pan aa hong pai hehpih na, ei te tungah hong tung sak hen!\nJanuary 6, 2014 ni aa;\nSia Mungno’ lai khah sung pan “Pasian thu um, SDA pawlpi a it taktak te' gamtat zia ding koi ci leh na ci uh aa?” cih tawh kisai in:\nA nuai a, laitui san tawh ki at, thu a dik/diklo takpi a hong kikhah ahih phial leh, kuppih na;\nDivision President Gulfan in Kawlpi ah EFFORT OR EVANGELISM bawl sawm hi. Tua ciang iin lungdam ding cih gen loh “Kawlpi ah effort bawl ding iin nong pai leh na nuntakna lauhuai ding hi” ci iin tawng aa a pian theih loh nading aa a na khak tan te zongh mi mawkmawk hi lo hi ven. Division President, Pr. Gulfan bang in lamdangsa lua leh dah lua kigawm hi’ng teh, a khitui a luang liang hi ven.\nNgaihsut masak ding leh Navak tak in Sim ding a, ka deih LST kammal te:\nMihing ahi Ezekiel aw, kei ma tuuhon ahi Israel mi a cingte mawh sakna thu gen in. Amaute kiangah thugen inla, Topa Pasian ahi keima thugen, amaute kiangah hih bangin gen in: Israel mi a cing note aw, gimna na thuak ding uh hi. Nomau mah mah na kivak uh a, tuute na don kei uh hi. Ezekiel 34:2\n(Ka tuuhon te a cing dingin tuucing khat ka koih a, ahi zongin ka tuu a si dingte huh loin, amangthang te zong lo in, aliamte bawl lo in, a cidam te zong an vaklo hi. Amah in tua tuu thau pen te’ sate ne-in a khecin te na ngawn hok khiat sak zaw sop hi. Zekhariah 11:16)\nü Topa Pasian ahi keimah, note’ lang ka hihna thu tu-in kong pulak hi. Note’ khut sung panin ka tuute ka la ding a, tuute don lo in, note bek akidon no tuucing te’ khut sungah ka tuute ka omsak kik nawn kei ding hi. Note’ khut sungpanin ka tuute ka honkhia ding a, ka tuute, note’ nek in ka omsak nawn kei ding hi. Ezekiel 34: 10.\nü Kei mah in amangte zongin, a lampialte kaikhawmin, aliamte aliam ma tuam sak in, a cina te dam sak in, acidam athahatte zong akibangin ka en ding hi. Bang hang hiam cih leh kei pen amanin agamta tuucing pa ka hi hi. Ezekiel 34:16.\n(Tuucing dang tampi in ka leenggah lo hong suk siat sak uh a, kei a’ teng hong tuatcil sak uh hi. A hoih mah mah ka leenggah lo pawnlak, gamlak a suak sak uh hi. Jeremaiah 12:10)\nTuu zawngkhal te na khoi kei uh a, a cina te dam sak lo in, a liamna te na tuamsak kei uh hi. A lampialte na khiang kei uh a, a mangte na zong kei uh hi. Tua bang bek hi lo in, ngong bawlin na uk gawp zawsop uh hi. Ezekiel 34:4\n(Tuu neite in a tuute go uh a, ahi zongin maute gim kipia lo hi. Amaute in a tuusa zuak uh a, ‘Topa in thupha ngah ta hen. Tu-in I hau ta hi,’ ci uh hi. A tuucing te mah mah in a tuute uh hehpihna neilo uh hi. Zekhariah 11:5)\nü Amah in tuucingpa bangin ama tuuhon te an vak ding a, ama tuuhon te kaikhawm in a ang sungah pua ding a, no ngek lai a neite dam takin apaipih ding hi. Isaiah 40:11\nü Amos in Amaziah dawng a, :Kei pen kamsang ka hi kei a, kamsang te’ ta zong ka hi beek kei hi. Kei pen tuucing ka hi a, theithek huan puah tawh a thuah khawm ka hi hi. Amos 7:14\nPr Gulfan’ khitui luang na hang pen, a tuu te gina lo, gilo lua hong sak luat man zong hithei kha dingin, sang thei ing. Siapa pen, ama’ uk na sung aa nasem sawm hi a, hong en mawk mawk ding hilo lai in, effort or evangelism sem ding hi lai lai a, bang zah ta in, kikhak tan phial ahih leh zong, Pasian’ aa dingin amai zum huai lo nasep hi, ci ing. Tua bang lungsim kawi, lungsim thepthel ama uk na sung ah aom tuu te, hong pat tah hong puah a, hong zuun ding pen a ma’ ii strategic plan sung ah om dingin, ka um buang hi. A mangthang te zong ding hi zaw lai hi. A cidam te zong anvak lai ding hi zaw hi. Kawlpi hong tung to khin aa, tuu te in, tuucing pa a ki nolh khia hi leh bel, tuu te khial mah mah hi, ci ing. (Uite in nakpi tak in duh uh a, kham hun cih nei ngeilo uh hi. Tuucing te in zong thu theihna neilo uh hi. Amaute khempeuh amau tum ciat in gamta uh a, avekpi un amau’ phattuam na ding bek a zong ciat uh hi. Isaiah 56:11)\nKawlpi ah, SSD tuucing pu in, Effort or Evangelism bawl ding tawh kisai in; tuu te lungdam lo zaw in, a heh phial ahi zongin, nuntak na bang zah takin alau huai phial dinmun ah om a(tung nailo), a sawm na ton kik zah liang dong dingin, a effort or evangelism (message) subjects ding te bang hi ding hiam? Pasian’ na a sem dinga hong pai sawm hilo hiam? Vantung Mi Thumte’ Thupuak(thuman) taangko nasep sem ding, SSD Tuucing pi pa in bang hangin kihta in, anun tak na Pasian’ nasep na dingin, khaam ngam lo zah in, bang hang tonkik dingin thu vatsat zaw mawk liang hiam? (“Kei, tuucing hoih ka hi hi. Tuucing hoih in a tuute sihpih ngam hi”. Johan 10:11)\nTuucing pi pa in, tuu te gilkial aa om(a kikhen thang Kawlgam SDA sung M leh C te)a nuntak na pia ngamlo zah dongin, bang hangin, an hong vak ngam lo zizen hiam? ??? (Tuunawi ne-in, tuu mul silhin, tuu thaute go-in a sa na ne uh hi. A hizongin tuute na vak kei uh hi. Ezekiel 34:3) A hih kei leh a tuu te pen tuu vun silh Ngiaa vive tawh kibang hong sak man hiam? Tuu bangin hong mu nawnlo mai hiam? Hih phial ta leh, Ngiaa na ngawn, tuu lungsim neih sak ding tavuan/vaipuak nei hilo ahi hiam???(Tuu nei tak tak a hi lo, akicial tawm tuucing pa in ngiaa khawng amuh ciangin a tuute nusia-in taisan ahih manin ngiaa in tuute man a, tuute aki thehthang gawp hi. Johan 10:12)\nBang hang hangsan lo hiam???(“Kei, tuucing hoih ka hi hi. Tuucing hoih in a tuute sihpih ngam hi”. Johan 10:11). Topa Zeisu’ lungsim puak tawh aki bang mah hiam? (Kei, tuucing hoih ka hi hi. Pa in kei hong thei-in, kei zong Pa ka theih mah bangin keimah in ka tuute ka thei a, ka tuute in zong kei hong thei uh hi. Tua ahihmanin ka tuute ka sihpih ngam hi. Johan 10:14-15)\nBang zah ta in akua akua in, zuau leh tak tawh tawng phial, phawng phial ta leh, hih nasep effort or evangelism bawl ding pen, hih leitung ah “the Great Commission” Matt. 28:19, 20 “Sawlna” athupi pen nasep hilo ahi hiam? A nuntak na lauhuai ding adah mah mah leh Pasian’ kiangpan a Kha Siangtho leh kumpi lam pan Security Guard kicial thei buang sam lo ding hiam?ci ing. Spiritual Maturity ih cih bang hiam????(“Kei, tuucing hoih ka hi hi. Tuucing hoih in a tuute sihpih ngam hi”. Johan 10:11)\n“Kimanna a neilo tuucing pa, a tuuhon te a nusia pa in gimna ngah ta hen! Namsau in akhut bantan hen la, a taklam mit sat kham hen. A khut beimang hen la, atak lam mit tawcip hen!” hong ci hi. Zekhariah 11:17\n“Tua ahih manin no tuucing te aw, Topa ahi keima thugen ngai un:” Ezekiel 34:7\nTua ahih manin no tuucing te aw, keima thugen ngai un. Ezekiel 34:9\n(Note in bangci ngaihsut na hi uh hiam? Mi khat in tuu zakhat nei hen la, a tuute khat mang leh, mual tungah a gamta adang sawmkua le kuate nusia-in tua a mang pen a zong dingin kuankhia ding hilo ahi hiam? Matthai 18:12. Note sung pan in khat peuh in tuu zakhat nei in, tua sung pan in khat mansuah leh bang cih ding a hi hiam? Lopa ne in a gamta tuu sawmkua le kuate nusia in, amuh matengin tua amang tuu khat a zong dingin kuan khia ding hi. Luka 15:4 SSD tuucing pu in, Tuucing Topa Zeisu hong thuak nate tel ding hi. Tuucing pu in, bang bang a za phial zongin, tuucing hoih khat ahih na tawh, tuu te sihpih ngam zah dongin, Kawlpi aa om Pasian’ thu um, SDA pawlpi a it taktak hi leh hong pai tak takpi ding in, sang ing. Pasian thu um, SDA pawlpi a it taktak te' gamtat zia ding koi ci leh na ci uh aa? Tuu te guptuam, paihtuam neilo in, Topa Zeisu lungsim, ngaihsut, gamtat bangte neih, tuucing hoih khat ii let san det ahi hi Topa Zeisu in a thuak ding teng thei gige na pi, tuu te hong it luat man in, hong thuak ngiu ngeu in, a nuntak na hong ki pia hi - Johan 3:16)\nKa cih nop na ah, SSD ah, Tuucing hoih mah mah, ih pupi ka khialh sakna hilo-a, tua bang kilau phawng na lel tawh, tuucing pi pa in, Kawlpi aa, ama sawmna teng khawl zo liang cih thu leh, akhawl leh asep sawm pen in, ‘nasep mawk mawk hihet lo in, effort or evangelism’ a thupi pen nasep taangtut lo, ka cih na hizaw hi. Hong pai’ ding a kideih sak takpi hi leh, Union te in zong na tawsawn thei buang ding uh hi, ci ing. “A hih kei leh amai pha munuam lua aa taden(manlo pi a) thu puak dai dai te khawng hang leh SSD pu in, buaina tuam tuam ai kei leh kitak lah na, vaithupi kinzawk dang aneih man zong hi thei a, zong hong maingap lua lo(hong vei lua lo) hi mai thei ding hi”, mawh sak na ding om kei. (“Kei, tuucing hoih ka hi hi. Tuucing hoih in a tuute sihpih ngam hi”. Johan 10:11) Pasian thu um, SDA pawlpi a it taktak te' gamtat zia ding koi ci leh na ci uh aa? Hih bang thupiang hangin, Zomi SDA pawlkhat te sungah, C te’ a hiam gamh tat sak nop luat na, alah nop luat na uh tawh kipak mah mah na in, la uh ahihman in, aki pak huai mah mah thu takpi mah ahi hiam? Cih na tawh ka muh na hong hawm sawn hi bek ing.\nSSD Tuucing pu’ Khitui A Nul Ding Dial\n“Pasian thu um, SDA pawlpi a it taktak te' gamtat zia ding koi ci leh na ci uh aa?”\n“2001 Union session ah delegation authority lo tawh a term bei E.C. in nominating committe teel sak in tua EC sunga omte lak pan union officer thum losiah kuamah dang teel thei lo ding hi G.C policy thak hi ci-in Pr. Tin Tun in a comment pen a khemna nahi mawk. Pr. Memory Tun in hih a ut lote SDA a tawp kul in teh ciin comment sawn lai hi. Pr. Kenneth Suan Za Nang in 2001 session Singunau ah Sia Muller leh Sia Memory makaihna tawh GC policy lui leh thak om lak pan koi zang nuam zaw cin Union phuahtawm policy zangin delegate te dinsakna tawh teel sakin, kheem leuleu hi.\nOctober 31, 2005 in Sia Muller in khial ing cih apuatham thumna a at bek hi-in, kipuahphat nang special session policy ah om bangin akinget hang ut lo ngam ta ngial hi. Geel kholh (preplanned) panmun seh ahihman a hi hi”. (Uite in nakpi tak in duh uh a, kham hun cih nei ngeilo uh hi. Tuucing te in zong thu theihna neilo uh hi. Amaute khempeuh amau tum ciat in gamta uh a, avekpi un amau’ phattuam na ding bek a zong ciat uh hi. Isaiah 56:11) (Note in a cidam lo te na ki uh tawh si gawpin, ahon lak panin na nawtkhia uh hi. Ezekiel 34:21) (“Ka mite tuu mangthang bang ahi khin uh hi. Makai tuucing te in mualtung tengah lamkhial in agam man pih uh hi. Mualkhat panin mual khat ah apai kawi kawi uh a, agiah na inn uh athei nawn kei uh hi. Jeremaiah 50:6 ) (Tua ciangin amah in, “Tuucing aneilo tuute bangin mualte tungah Israel mikhempeuh a kithehthang ka mu hi. Topa in, ‘Hih te in makai neilo hi; amaute lungnuam takin a innciat uh ah ciah hen,’ ci hi,” a ci hi. Kumpi Masate 22:17)\nGC Policy thak hangin, Kawlgam SDA sungah Tuucing makai aa ih neih Pawlkhat te’ Tuucing dan:-\nv Disband bawl na(Church Manual phalloh pi\nv GC Policy thak phuatna\nv Church Manual leh Working Policy zuihloh na\nv SSD leh GC tawh kizop na’ng khak tanna\nv Tithe Sharing kikhak tan na\nv Sabbath School Quarterly Lesson kikhak na\nv Plaintiff sep na\nv Court case kah na\nv Pasian’ biakinn te tawh kikalh na\nv Mission sung bek ah gupna om ci\nv Galkap bu(Palik buu) kineih na\nv Logo hangin, Thongkhiat na (Kipak na leh thunget sak loh na); Inn/ Innmun/Huang zuakna: Sanpya Clinic huang le Zii-chansuh, Anisakhan, Pyin Oo Lwin-a acre 3 dektak, etc…..(Tuu neite in a tuute go uh a, ahi zongin maute gim kipia lo hi. Amaute in a tuusa zuak uh a, ‘Topa in thupha ngah ta hen. Tu-in I hau ta hi,’ ci uh hi. A tuucing te mah mah in a tuute uh hehpihna neilo uh hi. Zekhariah 11:5)\nv Drug koihsim sawm na\nv Zomi SDA member pawl khat Tuiphum Kikna leh Tuiphum se lo aa sang na\nv Kumpi zum ah aman lo lai kibawl/lai kiphah na\nv Pasian’ nasep nang sumpi pawlkhat kizangh nawnloh na\nHih atung aa thu piang teng bek zong SSD tuucing pu in thu helh hot, aki kal helh, ki nelhsiah om hetlo in, aman tak tak in, mu bek leh zong, a khitui luan taak zaw, ka sa hi. SSD pu te’ tungah C lam pan bang bang a gen uh a, a va phu uh zongin, a kinelh siah thu te hangin, na telkhial lua khin ta uh hi. A man, koi cih lah amau survey kician mah mah tak in, hong bawl lo mawk uh aa. Buai na vengnai lo pi a, hih bang tawh koih dap in, lungkim ziau cih pen, spiritual maturity vailo hi, ci ing.\nTopa Pasian ahi keimah, note’ lang ka hihna thu tu-in kong pulak hi. Note’ khut sung panin ka tuute ka la ding a, tuute don lo in, note bek akidon no tuucing te’ khut sungah ka tuute ka omsak kik nawn kei ding hi. Note’ khut sungpanin ka tuute ka honkhia ding a, ka tuute, note’ nek in ka omsak nawn kei ding hi. Ezekiel 34: 10.\n(A zen zen in, gtn. C teng bang pawlpi dang ah dawibia pawl cih bang peuh suak leng; Kawlgam M te pen a khut beng aa, pawi bang khaam zaw liang ding te in mu ing. C makai te’ thongkiat bek zong thu hong nget sak uh cih thadah kipak buang zaw zizen sam mawk lai uh aa mate!)\nGoliath in a galvan, a namsau, akidal na leh avanzat khempeuh tawh amah leh amah bek kimuang hi. David in, Saul Kumpi pa’ galvan nusia in, Pasian bek muang hi. Bang leh bang leh GC leh SSD te pen Pasian tawh kizop na zah aa ih tuat loh ding thupi ding hi.. Pasian pen thuman deih den Pasian ahi hi. M leh C kikal aa om Thuman pen hun khat teh hong taang khia sak lel ding hi. (Tuucing pa in a tuuhon te alauhuai na panin ahotkhiat bangin, tua ni ciangin Topa, amau’ Pasian in amite ahonkhia ding hi. Kumpi lukhu tungah a om suang manpha te bangin ama gamsungah amite taang ding uh hi. Zechariah 9:16) Pasian’ theihloh kal aa piang thu khat bek om lo cih phawk ciat ni. (Gamdang mite in hih gawp gawp nawnlo ding uh a , gamsate in that in ne nawnlo ding uh hi. Amaute lungmuang takin om ding uh a, kuamah in lausak nawnlo ding hi. Ezekiel 34:28)\nSit tel nitak ciangin, a kimai sak lo mawh na teng lian bek mei ah kihal tum ding cih phawk tek ni. M in, Church Manual leh Working Policy a zuih loh man in, C ki ding a hi hi. Kiteel na lungkim loh man aa ki ding hi hetlo hi. " Kiteelna lungkim lohna" hang acih pen, “ A dik aa kiteel pipi lungkim lo” tawh kibang hi. MUM aa tuucing makai pawlkhat te pen tu dong mah in, mawhna kizep siam in, kinelh siah in, spiritual maturity om lo in, agamh tat laisiah uh, tuu gilkialte belh ngam ding mun hilo C te’n sa uh hi. (Tuucing te in akitheh thang tuute kaikhawm in akep bangin keimah in don in ka kem ding hi. Tua bang a lauhuai siatna ding hun laitak in aki thehthang na uh mun khempeuh panin ka kaikhawm ding hi. Ezekiel 34:12).\n…………..Lungsim ciim ten muthei, tel thei ding hi………….\nA hoih pen ding sem in, hanciam in, apiang thei ding thu te ki sang siam tek ni!\nLai at: Hong it,\nPAU L. DAL\nNote : Scripture Quotations taken from the Holy Bible in Tedim Chin, copyright©2012 by The Bible Society of Myanmar and United Bible Societies


url: =Thuthak Tomkim cing 26 Aug 2014 :: ZOMI DAILY\nposted on 27 August 2014 at 8:08 pm Lomkholna: Hauthang, Myanmar, News, World, Zomi\nA. Ami kibang amin kibang lo UNFC le NCCT\nGam leh Nam a ding imuan mahmah pu teng in nasep zia zui in ami leh kipawlna te kilom khawm in kibat hang in Kawlmang pa lungsim kithoih na Kiho kop nading teeipil khuaval kik bilbel uh hi. Tua man in UNFC Mualltung mi kilawmtat na tawh ki pawlna leh Kawl Mangpa tawh kilem tuah zia mapi NCCT cih min tawh khuaval tak leh taaima tak in bawl uh hi. Ahih hang in deihna leh ami kilamdang lo hi. UNFC pen 2011 kum in Mualmi kipawlna pawl 12 tawh kipan khia min khat ahihi.\nB. Kalaymyo ah’ Khuaphe meiset 2 kumpi in koih ta.\nGangaw pan in Hakha khuapi ah meitha alomlom ngah ding in masuan kineih hun laitak in Kalaymyo ah zong daak 24 hun bittak meingah nading in masuan kihongta hi. Khuaphe mei thusa Mangputal U Khin Muang Seo in Kalay khua ah’ abeisa ni 3 Aug in va hawh kha in nikhat ah daak nih bek Kalay khuapi mei kipia hun vatuak kha dihdih hi. Tua man in Kalaymyo ah Daak khat in Diesel galon 70 abei 1250 (1megawatt ) leh daak 24 ah galon 500 liak tum Set bawl ding cih thu U Yuh Maw in gen khia hi. Hih thu hang in Mipi pawl khat in Kalay leh Chin state huam sung luitui guntui pan in meila lo a, Meiset diesel thum ding meiset kipia pen lungdam huai hi na pi in Meiman tam ding um mawh hi. China ah Myanmar neihsa Guntui leh adang van te nopzat sak in Chinna bawl Diesel set zang in Gammi in mei vaak sawm cih pen Business lam te in in bang mah kisem theilo ding cih san uhi. Mei tangciang bek hi ding in lam en uh hi.\nC. Khai Kam Siam sinna sang ki en vel dik\nTedim pan Kalay lut suk na Bo Khai Kam khua ah Siamsin na sang te Dr Ba Muang leh Sya Ngul Suan Lian te in Sang inn dinmun Sia te dinmun leh Sangnaupang te laisin zia, Sya te laihilh zia tunai diak in envel diksit telna vabawl thei uh hi. Sang naupang te piltei ciim mel pua mahmah uh cih Dr Ba Muang in kipaak na thu gen khia hi.\nPrevious: Secondary sang IDEAS Academy kihong tading\nNext: Kammal kilawm pawlkhat (azom 27 August)


url: =Zanni Zomi, tuni Zomi, zingciang Zomi ~ Thang Cin Khai :: ZOMI DAILY\nZanni Zomi, tuni Zomi, zingciang Zomi ~ Thang Cin Khai\nposted on 24 February 2019 at 1:50 pm Lomkholna: News, Zomi\nMangkang te in, leitung gamtuamtuam te la kawikawi uh a, 1885 Kum ciangin, Kawlkumpi ukna teng laksak in, Kawlkumpi Thibaw Min zong man uh in, akhantawn Innsungah khumcip uh hi. Tua ciangin Zogam zong ong sim to uh in, Ih Zogam zong Mangkang te khutnuai ah ong tung hi, Hih mangkang ten ih zogam ong lak masiah pen, Ei leh ei ana ki uk khin te ih hihi. Galpi nihna aven ciangin Mangkang te in, amau khutnuai ah om gam te suahtakna piakkik ding ngaih sun uh hi.\nTua laitak in Kawl te makai pi General Aung San in, Zomite, Kachinte, Shiante na zawn a, suah takna ngah khit teh hih asuak ta gam nga teng kigawm in, belpawl gam khat phuh dingin, 1947 Kum Feb 12 ni-in, Panlong thukimna a kici, Minam kee tuamtuam ukpi te, Sgin thuhna hi a, Ei Zomi te sung pan in, Saizang Ukpipa, Pu Thawng Za Khup pen, Panlong Agreement a Zomi te sgin thupa ahihi. Tua tungtawn in Panlong thukimna ci-in, nakip sak uh hi. Anung lam the Karen te in zong, belpawl gam a kihel ding khentat uh a, amau tawh asuakta teng kigawm in Gam khat in na ding uh hi. Tua pen, tu a ih kumpi ki ukna kawlgam ahihi.\nHih thu kimna tungtawn in, 4th Jan 1948 Kum ciangin, Mangkangte in belpawl Gam suah takna pia hi.1948 Kum Feb 19-22 sung, Falam ah suah takna ngahna lung damna pawi leh ki ukna thak tawh kalsuan zia ding mipi tungah theihsakna bawl uh hi. Tua ban ah, Pu Thang Za Kai thusun pi pen ahih leh, Gambup Innpi ah atu thei ding pen, Ukpi te bek hilo in, mipi tetel te zong tu ding cih thu sun ahihi.\n= Pu Thang Za Kai pen Galkap bu bawk 2 ( Indian rank Subbdar hi) Tuithangkhua te hi a, atapa upa pen zong Lt.Col. Kam Do Khup hi. Mitam theih zawk na dingin Sia Rev. Kam Khaw Thang pano hi.\n1947 Kum a, Ukpite Panlong thukimna leh Pu Thang Za Kai thusunna tungtawn in, Mangkangte a bawlsak Chin Hill Regulation Act ( 1896) thukhun tawh kalsuan ding pen belpawl Gamtengin thu kimna nei thei uh hi.\nHih hun sung pen, Zomi cih kithei napi hangin, Minam Min in adingzo nai lo i hihi.\nHih pen zanni Zomi te din mun a hihi.\nTuni Zomi te din mun:\nTu ni Zomi din mun pen, Ih Minam min tawh din khiat ding ki hanciam lai tak ahihi. Tua hangin ei leh ei suahtakna ngahna zahzah tawh ei omna, munmun ah, Chin hilo ihih man in Zomi aki ci tangtang din mun ah om lai Minam Zomi te i hihi.\n1. 1891 Kum June 23 ni-in, Zomi Pu Hau Cin Khup. Leh Capt. Rose ten Fort White, Khuasak ah kiciamna bawl khin ta\n2. 1901 Kum March in, Zomi Pu Hau Cin Khup tungah, Mr. H.N. Tuck in, Ukpi za pia hi. Pu Kam Hau Ukna sung khua 143 pha hi.\n3. 1913 Kum ciangin Zolai ih neihna dingin, Missionary Joseph Herbert Cope in hong bawlsak hi. 1915 Matthew le 1932 ciangin NT ten cih bangin Zolai ih nei totot hi.\n4. Panlong Agreement minthuhna ah, Chin Hill ong cihna sung pan un, Pu Thawng Za Khup pen Zomi hi-in, 1947 Feb 12 ni a, Panlong Agreement Kawlgam suah takna ngahna dingin, sgin thuh pa hihi.\n5. Zolai I neih zawh Kum 35 khitteh, Kumpi te leh Minam makai te tungtawn in, Zomi Nam Ni kibawl thei ta hi.\n6. Zomi Nam Ni pian na dingin kikupna ah, Pu Mang Tung Nung in, hun uk in, Pu Thang Za Kai leh Pu SongTheu te kihel hi.\n7. 1953 Kum March 5-7 akipan, Chin Hill sung Biakna lam Baptist pawlpi lam te in zong Kum 60 bang Zomi kipawlna min ZBC mah nazang khawm uh hi.\n8. 1991 Kum ciangin, Kawlgam ah ZNC Political Party in, kidding khai ta a,Tuni ciangin ZCD min tawh MP6 tawh Minam Party akikal suan lai tak ahihi.\n9. Chin State sung minam kee MP nei pen, Zomi te bek i hihi.\n10. 2014 Kum ciangin, UN ah ZIUSA in, Zomi min tawh Economic and Sicial Council Status tawh ciap tehna ngah hi.\n11. Tu hun ciangin, Biakna lam atuamtuam te ah zong, Minam min Zomi min tawh kiciaptehna ongkhang to semsem ta hi.\n12. 2019 ciangin, Zomi National Council of Myanmar ( ZNC M) in UN ah Economic and Social Council Statua hongngah leuleu hi.\nZing ciang Zomi ding pen tu a bang lian in, Ih Zomi Minam hihna tawh I kal suan toto nak a leh, Zing ciang Zomi din mun ding pen, Limci mahmah in, Thangmualdawn a zing ni hongsuak ih gal muh bangin, Zingciang ih minam dinmun ding pen kigal muh thei-in, kigal et thei ta hi.\nMipawl khat te in, Zomi cih pen mipawl khat deih peuh sakha uh hi. Hilo hi Kei pen Zomi ka hi a, Nang zong Zomi na hihi. Thang Cin Khai\nPrevious: USA, Nashville pan Lia Vung Sian Huai (Lalta khuami) in hongnusia\nNext: ZCD’ maban limci khat ~ Pu Thangboi\nSuu Kyi in “Khangno te’n Internet tungah hun mawkbeisaklua” ci\nBangkok ah numei khatin dailenbuk azat laitak gul in anuaipan tuto\n2020 kum ih Zogam MP ding kua ihteel tam? ~ Khup Khan Thang


url: =Billy Graham Crusade, Yangon ah Zomite’ Choir Sading Sapna ~ David Suum :: ZOMI DAILY\nposted on 13 November 2016 at 7:19 am UTC+9:30 Lomkholna: Biakna, News\nDear Zomipih teng,\nAtung a thutawh kizui in Nov 18-20, 2016 sunga akibawl ding alawp huai mahmah Kawlgam ah a om ngei nailo Billy Graham Crusade pi ah Yangon a om Zomi tengin George F. Handel in aphuah HALLELUJAH CHORUS lapi tawh phatna choir sa dingin Rev Dr Simon Pau En hong zaksakna tungtawn in hong tangko khia ingh.\nAnuai a hungelna bangin ih biakinn tek leh Zomipihte tungah ih gen sawntek nang in Topa mintawh hong zasak ingh.\n1) Lasin niding NOV 20 [Sun]\n– Amun: TBCY biakinn\n– Ahun: 2:00 – 3:30 pm\n2) Lasak niding – NOV 20 [Sun]\n– Amun: Myanmar Convention Center\n– Ahun: Zan kikhop hun\n3) Tutna ding mun – State tung a special a kibawl choir seat ah.\n4) Kuateng in sa ding – Hallelujah Lapi a sa thei, asa ngei khempeuh [250 voices kideih]\n5) Puansilhding: Ih minam puan.\n6) Bus vaihawm zia: Khua sung a om teng in Nov 20 [Sun] 1:00 pm in khuasung Emmanuel Biakinn mai pan in TBCY biakinn ah lasin dingin pai ding.Tua lo teng in TBCY ah 2:00 pm lap in pai ding.\n7) 2:00 -3:30 pm sung lapi sin leh lep thuah in ih man khit teh nek leh dawn khat nei in TBCY biakinn pan ding khia ding.\n8) MCC choir sakna mun ah 5:00 pm in tungkim, choir seat ah tukim litlet ding.\nTutung a pen lep le sak thuahpah ding suak hang. Ahang pen Pawivaihawm makaipite kiang pan athu tuni (Nov 12) in aki za hi a, banghang? cih thu kidong nawn selo in lungdam lua ei, ci-in aki sang ziau hizaw hi. Hallelujah lapi pen 2005 lai in Tedim khuapi ah aw 4000 in sakhin hang a, tu’n lapi asa ngeiteng peuhpeuh a kikai khawm ih hihi. Hih bangdan in ih ki kaihkhop ngamna pen Tedim a Zomi Festival of Praise ah Hallelujah Lapi tawh Topa min ih phatkhopna i deihna bulpi khat ah akihel ahi, “Zomite’ mailam teh ih omom na, ih tuntun na mun ah Hallelujah Lapi tawh Topa min phat thei ziau ding” cih thu ahi hi.\nYangon a kibawl ding Billy Graham Crusade min pen LOVE JOY PEACE FESTIVAL kici hi. Hih pawi tawh kisai Rev Khoi Lam Thang genna-ah:\n– Thugen pi ding Billy Graham’ tapa Franklin Graham ahi hi.\n– Pawipi sungah ei Zomi te mah bangin, Kachin, Karen le Kawl in zong sa ding uh hi.\n-Nipi nitak pen ei Zomi Choir bek hiding hi. A nunung pen nitak ding hi a, a lamdang Pasian nasepna lianpi mu dingin kilamen hi.\n– Khang masa ten a lamet ban loh uh ei khang a kibawl hih Love Joy Peace Festival pen Kawlgam Khristian tangthu a kilamdangsak ding vai lianpi a kingaihsun ahi hi.\n– HALLELUJAH lapi ei pau tawh a sa dingin hunpha i ngah zenzen hampha mahmah hang. Mi 4000 in Tedim a ih sak maban a kizom lai hi mawk hi.\nKUMPITE ‘ KUMPI, TOTE’ TO PA PHAT KHAWM NI.\n1. Yangon huam sung pawlpi 519 om a, tu ciangciang 452 pangkhawm hi.\n2. ANDREW (Pawlzawn ding) mi 7000 kideih hi a, 3842 kingah zobek hi.\n3. PETERS (Gupna thu ngai ding) 21000 ki target pen 19520 kingah khin hi.\n4. Ferry ding mawtaw 500 val a ready khin ahi hi.\n5. Kumpi lam pan phalna lai zani (Nov 11) in kingah pan hi.\n6. Stage le mun phual khempeuh a lam ding mi 30 val Thai pan hong tung khin uh hi.\n7. Usher khangno 500 in mapang ding hi.\n8. Thungen pawl in ni thum antan thungetna Tantaunggyi ah nei uh a, a lamdang tampi piangin, lungmuang takin hong ciah uh hi. Ni 40 thungen te zanhalni (Nov 10) in cingta hi.\n9. Franklin Graham tawh leitung mun tuamtuam pan zin lian 30 kiim in hong kihel zo ding hi.\n10. Franklin Graham kam phen ding Dr Aye Min hi ding a, hun zat bup nai 1 sawt lo ding hi. Sun in vai bangmah om lo dinga, thunget hun ding hi, kici hi.\nTua ahih man in ih omna mun tek pan in festival pawipi ading in thungetna tawh leh choir lasak na ah hoihtak, ngaihtak in Topa min ih phat khop theih na ding in ih biakinn tek ah tangko in thungen a, LAPI sa thei khempeuh ih kihel kim tek nangin Topa min in itna tawh kong zawn uh hi. Lungdam.\nPrevious: Escalator kahlei tungpan naungek kha 4 aphapan khat kia ~ ZD\nNext: ZAM Thupuak :: 13 November 2016


url: =Zomi te Amaai ah taai masa @Zomipau\nZomi te peen mipawlkhat te in midangte tawh kitehkaak in tualniam kisa ahizong athaneem azawngkhaal kisa bang in kingaihsun khathei zel hi. Nihing leh Minam kheempeuh in hoihna leh Hoihlohna, Haat na leh Thaneemna cihbang in namnih ciat kinei tawntung hi. Zomi te ithaneemna lam pangpan hizawlo in athahaatna lam suut lehang mimawk ahilo amaaitaai apicing minamlian te ihihi.\nNgaihsut siamna lam ah\nTaanglaai pekpek 1800 mapek in Ipu ipa ten Inn analam uhciang, Ek kawng ci in Innpi tawh phaitamlam ah kizomsuak in Innsung pan guahthuak selo in Inn analam ban uhah, Tua Ek kawngpan akiasuk mihing zatnawnloh vante adawl ane ding in Inn nuai ah Vok nana khawi uha, Tua Vok agolciang Lawmsa, Khuadosa cihbang in zang in mihingte mah in kinekik in na,van akipai mawkmawk cihbang omngeilo ding in nageel uhhi. Hih bang ngaihsut siamna, pilna te Nitumna gamlam te in 1900 Leitung gaalpi nihna hunpawl in ongtheikhia uh ahihman in tu in leitung ah akilimzatmahmah Vanpaaimang lo a zatkikkik daan (recycle system) leitung ah kinaak zat mahmah hi. Zomi te peen kiniam seemseem lo in ipilna te khangseemseem himah leh Kawlgam ong uk kumpi te nakhangto hetlo uh ahihman nasepding bangmah geeltheilo uha, Tu in gamdang tuamtuam ah hih ipilna geelsiamna te zang in ki omciat hi. Adiak in Singapore bang ah Zomi Engineering 100 kiim bang ki om a Zomi te haangtawh Singapore hizah a akhangto cileeng kikhial loding ahihi.\nMusic Lamsang ah\nZomi te peen Taangtawn pekpan in lasiam nam tumging siam minam ihihna leh amadawk mahmah ihihna ingeina luui suulnungte enkik leeng kilang hi. Kawlgam ciang en leeng Kawlgam ah Drum, Taamngaai cihkhawng aom mapek in ipu ipa ten Lohonna ah Kilong ci in Drum nazang khin uha, Tuabek hilo in Zolapi asak sim un Singtawng natat khitkhit khin uhhi. Latawh kisai leuleu in bangzahta in laphuah kisiam hiam cihleh, mikim phial in ihehna khat ahihkei leh inuamna, Lawm kingaihna, lungleenna cihte aomciang latawh phuah leh sak athuah pahziauziau minam te ihihi. Music Groups tawh kisai in taangtawng kawlminam cihbang aomma nangawn in Ipu Ipa ten Daaktaal Groups, Phit Group naneikhin uha, kilawm tak in nazai ziahziah khintheita uhhi. Tuabang a isiamna namkim te Zomi ten tunidong kikhahsuah peuhmah lo in tu in Kawlgambup ah minthang ahi Tg Sangpi, Zamnu,Thawnkham,Cinpi,Cin Khan Pum cihte akipan Lasiam, Music siam tampi tak ineiphitphet laai hi.\nKhathu lamsang ah\nZomi te peen dawi ibiak laai peek tuma sawtpi hunlaai pan ibiak a hi dawi alungkimsak zongiat minamte ihihban ah Daw Siampu dong aseemzo minam citak te ihihi. Zomi te siampu cihte peen tulaai a kawl dawibia Siampu maimaitetawh tehding hinaai suaipal lo hi. Khut kitan khe kitan nangawn muutdam lel uha asisa thosaklo ciang bek uh ahihi. Anung ta Pasian thu imuh vanglak ciang zong mite tawh kibang ngiatlo in isaanglen mahmah a, Leitungbup kiimvial Pasian mizat tampi tak ineita hi. Tuate lah alamdang mahmah phadiak thukhat in Zomi te in mimal 50 ciang Pasian naseem Pastor khatta kineizo a , mimal 500 ciang Doctor khatta kinei zota hi. Hih I Doctor neihte peen a angtan huai mahmah khat ah minamdangte a dan a lei cihpeuh hilo in asin ngiatngiat te hisawnsawn ahihman Kawlgam sung ban ah minamdang kheempeuh lak ah atam neipeen hiding in upmawh huai ahihi.\nHaangsanna tawh kisai\nIpu Ipa te siding tungkik nawnloding cih theisa sitset in cikmah hun a atheih ngeinaailohna uh Piantit gam ah gaalhuhding in nakuankhia ngam uha, kimu nawnloding ihihciang ci in Beh le Phung Innkuanpihte tawh sa kigawh kikha in misi vaaikhak in thu naki vaaikhak uhhi. Khangthak hun leuleu ciang Gamtampi kantan in Passport cihkhawng kisamsak se lo in tuah bangbang tuakngam thuak ngam in USA,Europe,Ausse cihte ah akopkop akhiilkhiil in it le ngaih Inn le lo tampi te nusia in kileeng miai ngamlel hi.\nCitak mahmah in Ciampeel ngeilo\nZomi te peen taangtawng akipan micitak minam leh ciampeel ngeilo minamte ihihi. Bangzahciang in kicitak hiam cihleh Niik le Puan nangawn hoihtak akisilh zolo kimlaai Pasal te bang in numeite lawngkha leh agaaiding in ngaihsun uh ahihman in kilawng kikel lo uhhi. Tuaban ah zuau gen ngeilo mikheem ngeilo uh ahihman in Pinglong thukimna bang ah suaikaaipah lel uhhi. Iminam kiciaptehna in Vaphual cikmah hun a ciam apeello kisihpihding acih leh zong asikhawmpah tawh nakigenteh in ciaptehna nala uhhi. Ciam kipeel ngeilo ahihman in Kawlte tawh kiciamna Pinlong thukimna tunidong mah kingak hithiat laai hi. Khangthak hunciang zong kumpi naseem ahi Colonel Khen Za Mong te, Professor Dr C Thang Za Tuan te akipan adang Mi Minthang tampi te in a uk kumpi na phunselo pension alaakdong mah un seem ngeungeu in cihtakna nalak khia uhhi. Kumpi lehdo vanglak leuleu namun ah Pu Chin Sian Thang te,Pu Thawng Kho Thang te, Pu Gin Kam Lian te, Pu Vungh Za Pau te gaalhaang mualliamsa tampi te in atawptan phunlo ciaklo laulo in napangtinten uhhi.\nPilna Lam ah\nTaangthu a akigen ngei Nywin in napil uh leh Khen Za Mong bang in pil unla nahai uh leh Van Kulh bang in hai un cih kiza ngei hi. Pu Khen Za Mong in adeih angetna kipialo ahihman ahaibang asakha ki om a, Vankulh a piaknop kisa ahihman pil asa bang ki omliang hi. Ataktak in Pu Khen Za Mong a kingah hileh apillam telsinsen in kithei ding hi. Tua bek hilo minam khat sung ah aompakpak lo Professor Dr Tuanno,Dr Lian Za Khup leh Khalkha te bang in aneihngei naailoh zong aneihpak lohding uh, Dr Hau Za Cin ( Van le Lei kikaal hawl pilna ) cihte akipan adangdang tampi omlaai, asinsin zong ki omalaai ki om zihziah hi. Pilna sin minamdang te zah in itam loh hang a omsunsun peen zattheih pahpah minam te ihihi. Aneu peen ah Zomi te koikoi ah itung zong in ahaipeen te nangawn ei le ei nungta in kuamah konlawhlo sa in ki om thei hi.\nThu Mu Masa Den\nKaren minam ten kawlgam bup ukcip in kawlte sang gilo zawding cih Zomi ten mukhol ahihman kawlte honkhia kawm in Karen te nil khia mang uhhi. 1990 kum NLD makaai teng akimat mangphial ciang cihnading bangmah theinawnlo Aung San Suu Kyi naw ngawn huihdiik theilo in aomciang Pu Chin Sian Thang in Oxygen adiktheih nading lampi namu hi. Gaalkaap kumpi in lampi tuamtuam zang in NLD leh Mualtungmite akhaktan kawmkaal ah Second Pinlong kisam cih Zomi te mukhia masa hi. Kawl gaalkaap bawl 2008 thukhunpi hoih kisalo tek a bangcih ding ci in Mualtungmi te abuai mahmah laaitak Zomi ten puahphat saang athakkhat gelh in Pinlong 2 na ah luuiding cihthu mukhia a Mualtungmi buppi in hoih kisa mahmah pah hi.\nHauhna lam ah\nKawlgam sung Chin state ah Boss mihaupi ci a ciaptehna angah masapeen katheihkhialh kei a leh Pu En Kap hi a Zomi ahihi. Tualo khuahun hoihloh man a neihsa apholaak ngamnaailo neih le lam sum le paai hau mi atawmpeen 1000 bang omding in kilam en hi. 2000 kum ciangciang ah Kawlpi pan Khalkha-Falam Bus 2 taai a midim ngeimeello hi. Kawlpi pan Tedim-Tonzang peen atawmpeen 5 taaiden a letmat kingah zo ngeilo den hi. Yangon khuapi sung ah Perjero , mawtaw hoih tuangte Zomi te na hi kiaukiau se hi.\nKawlgam ah Chin state azawngpeen gam in kiciamteh a, Chin state sung ah Zomi te teenna munteng azawng peen mun hiphialding in kilam en hi. Ahizong in Zomi te peen hehpihna itna lungsim picing mahmah kinei ahihman in, Biakna sung ah pawlpi lian, ahau zawdeuh te in Kawlte lak, Minamdangte lak ah ineihsa te zeek in ahawmkhia ziahziah te ihihi. Ei naai peen ah enpak leeng Chin state khanglam a om te pawlkhat bang Puan zong asilh theinaailo, an zong ane thei naailo ann neekdan, puan silh daan kihilh in ineih vaal lamp vaal ahilo te khenkhia in ipantah zo hi.\nHih atung a thu teng peen Maanpeen leh kicing peen cihna hilo zaw in Zomi te hihna lahnop na hizaw a, kiphatsakna kiliatsakna lah nopna hilo hi. Et theihpak ding leh thaneem ding hilo cih lahnopna hizaw a helding a kilawm akihel khalo zong tampi omkha ding ahihman in ongthei siamciat un ci in kongthuum hi.\nused cars for sale in japan for export link\n5/29/2017 07:46:35 pm


url: =Phone tawh kisai a thupi nam (3) ~ Job Cinpi :: ZOMI DAILY\nposted on 16 October 2018 at 5:58 pm Lomkholna: JobCinpi, News\n1. A phamawh hopihna\nPhone tawh kikalh ahi zongin 122 kimek thei lai veve hi. Phone line omna munah hih 122 na mek ciangin na kiang nai a om, nang tawh a kinai pente phone tawh kizopna ahi hi. Hih 122 pen dongtuahna munah zong hong huh thei khat ahi hi. Na kiangah midangte phone khat om napi a phone tawh na kikalh ahih manin na lawm na gualte kiangah huhna na ngen thei kei ding hi. Ahi zongin tawh a kihong thei kei zongin 122 na sap leh nang tawh a kinai khatpeuh kiangah na phone lut dinga huhna nangen thei kha ding hi.\n2. Cihmawhginna betthi\nThuphamawh khat na gen laitakin na phone betthi dawng a hiam, na gen nading betthi a om nawn lo zaw a hiam, tua bangin na dongtuah ciangin cihmawhgin nadingin a kikoih pawlkhat na phone sungah om lai veve hi cih phawk in. Tua cihmawhginna pen *3370# na mek ding ahi hi. Tua hi leh na phone betthi a lang dektak bang hong dim to kik ding hi. Tua pen betthi na tuan kik ciangin ama thu-in dim kik ding hi. Cihmawhginna ahih manin zat pahpah ding hi lo hi.\n3. Phone khakna\nNa phone sungah midangte na theihsak nop loh thusim lasim ahi a, theihsak nop loh mawkmawk ahi zongin na nei kha thei ding hi. A zenzenin tua na phone mangsak le cin na phone sunga om khempeum hong kitheihsam ding hi. Thusim na nei kei zongin na phone sunga na zat na FB, na gmail cihte hong kizatsimsak thei ding hi.\nNa phone nambat zangin na minsiat nading, a hoih lo kibawlsiat theihna nam tuamtaum zang thei kha ding uh hi. Tua ahih manin na phone a man khak zenzen leh a mute a gute in a zat theih loh nadingin na hih theih khat a om hi. Phone na lei ciangin *#06# mek inla tua khit-a hong suak nambat sawm le nga te laidal khat sungah ciamteh den in. Hih nambat sawm le ngate pen na simcard nambat ahi lo, na phone ading aituam nambat ahi hi.\nNa phone hong kilaksak ahi a, na mansuah ahi zongin midangte khut sungah a kizat theih loh nadingin kizopna phone sumpi ah hih nambat na khaksak un, ci-in kigen thei hi. Tua hi leh na phone bek ahi lo, na simcard nangawn a kilakkhiat man kei leh kikhakcip ding hi. Job Cinpi (Zomi Laisim Nuamte)\nPrevious: Zomite Ngeina le Lam DVD thak ki hawmkhiata\nNext: Misi aki vuipah lohna ahang ~ Job Cinpi


url: =Lawhcinna lianpi sungah :: ZOMI DAILY\nposted on 19 November 2018 at 9:18 pm Lomkholna: News, Siamsin\nNa te na muhdan, mi te na muhdan in na nuntakna sungah kikhelna nisim in hong piangsak den a hihi. Sunglam kikhelna pen a masa pen kalmasa a hihi. Nang ii sepding pen ka deih ka ngah dinghi cih upna na neihding bek hi lel hi.\nNa khat peuhpeuh sawt na ngaihsut semsem leh tua na ngaihsut thupen sia ta leh pha ta leh na nuntakna sungah hong tung ding hi. Na theih tawntung ding khat ah, ‘nang pen na kingaihsut pen mah na hihi’ cih thu a hihi.\nBang thu ngaihsut dingaa bang thute ngaihsun lo dingcih khensiam in. Kimuanna tawh nisim kampau inla nasem in. Na hunzatzia thupi ngaihsut mahmah in.\nMi hoih te leh mithupi te tawh kikholhkhop nading hanciam in. Deihna leh tupna kician nei in. Na khat peuhpeuh a hoihlam in muhtheih sawm in.\nLawpna pen na sungpan in hong kipan ding hi. Kimuanna nei in. Na septheihna maung ngam in. Na deihna lam manawh in kalsuan in. Suakta tak in lungngai inla semkhia in.\nKosiatna na tuahleh nuihmaina tawh thukkik in. Haksatna le lungdamtak in sangsiam inla lungsimcihtakna nei in. Mi gualzo leh a lawhcingte tawh kithuah in.\nMithupi khat a suakdingin ki bawlpha in. Nisim in ki bawlpha in. Mai kumthakciang na ci kei ding hi.\nKumpipa na ut lehzongh tua pen na vision hipah ziau hi. Kawlgam sungah a lianpen thukhenmang na ut aa politician minthang na ut nopleh zongh ut thei hi teh.\nCompany boss na ut leh zongh tua te pen na vision hiaa na kipat nading ahihi. Zingciang nasepding, tuzawh kum (5) thuding, na mailam saupi a’ding na ut penpen ngaihsun inla khensat in.\nNa khamit tawh teltak in na deihna, na utdan na muhtheih dingkisam hi. Leitungah deihtheih leh a deihnop huai tampi om aa tua te sungpan in na telkhiat ding ahihi.\nPiangzo ding maw, piangzoloding, hi theimaw hithei lo, cih te tawh tuat kei lo ding hihang. Na up leh na Upna bangin nang tungah hong piang ding hi. Book Ref: Baihlamtak a Nalianpi Sepna/ Siamsin Library\nPrevious: Zomi nambup vai leh kitelna ~ Pau Khat Suan\nNext: USA, Nashville panin Pi Cingh Za Niang (Thuklai, Tunngo beh) in hongnusia\nGZA koiciang tung?


url: = Pasian pen bangci theih ding ih hi hiam? Pasian pen bang tawh ki bang ahi hiam?\nPasian pen bangci theih ding ih hi hiam? Pasian pen bang tawh ki bang ahi hiam?\nDotna: "Pasian pen bangci theih ding ih hi hiam? Pasian pen bang tawh ki bang ahi hiam?"\nDawnna: Alungdam huai thu-in eite in Laisiangtho tawh ki tuakin hih dotna ih dawngkik thei hi.Laisiangtho in hih thu tawh kisai in cing tak-in a hong gen hi. Pasian pen bang tawh ki bang a, bang tawh ki bang lo ahi hiam? cih zong Laisiangtho Pasian kammal sungah ih muthei hi. Laisiantho genna a hi lo a dang ngaih sutna tuamtuam tawh ih Pasian hih na ih gen sawmna pen zuaugenna ahihi. A diakdiak in Pasian thu tawh ki sai in Laisiangtho om kei leh man tak in ki tel zo lo hi (Job.42:7). Laisiangtho siksan lo pi a, pilnasuangin Pasian hihna ih theih sawm na pen khialhna lianpi a hihi. Hih khialhna hangin Pasian deihna ki langpan kha thei-a , dawi biate zong ki suak kha thei hi (Pai. 20:3-5).\nEite in Pasian hong hilh thute bek ih theithei hi. Pasian hihna ahih kei leh ama hih theihna tampi sungpan in a khatna pen “Khuavak” a hihi. A khiatna pen Pasian pen amah leh amah hong ki pholak tawm a hihi (Isa.60:19 ; James. 1:17). Pasian ih hong kipholak na pen eite in donlo in ih om kei ding hi. Ih don kei leh ama om na munah ih lut thei kei ding hi (Heb.4:1). Piansakna, Laisiangtho leh Pasian kammal mi (Jesu Khazih) in hong pianna in Pasian pen bang tawh ki bang cih hong lak hi.\nPasian pen eite hong piangsak pa cih theihna pan in ki pan ni. Eite pen ama hong bawl te i hihi (Pian.1:1; Late.24:1). Mihing te pen ama lim leh mel tawh ki sun a, a hong bawl a hihna Pasian in gen hi. Mihing te pen aki piangsak na khempeuh te sung pan in avang lian pen a hihi. Na khempeuh tungah ukna za a nei hi (Pian.1:26-28). Mihingte in mawhna bawl a hih manin hih piansak na pen ki sia-a, a hi zongin Pasian na sepna te bei nai lo hi (Pian. 3:17-18; Rom.1:19-20). Hih piansak na ih a hoihna, ahaksat na, aliatna, leh hi diamdiam a, a omna te ih et ciangin Pasian vang liatna ih mu thei hi.\nHih a nuai a, aki ngelh Pasian min pawl khatte in Pasian pen kua tawh ki bang hiam? ci hong lak ding hi.\nElohim-\tAthahat Pasian (Pian.1:1).\nAdonai-\tTopa- Sila te leh a tote ki zop na hong lahna (Pai.4:10,13).\nEl Elyon-\tA sangpen, a hat pen Pasian (Pian.14:20).\nEl Roi-\tHongcing hongkem a vang lian Pasian (Pian.16:13).\nEl Shaddai-\tVanglian Pasian (Pian.17:1)\nEl Olam-\tTawntung Pasian (Isa.40:28)\nYahweh-\t“Keimah” Pasian hi in, ciangtan hun nei lo a, a om Pasian cih nop na hi (Pai.3:13,14).\nPasian pen tawntung Pasian ahihi. Amah pen kipat hun cih om lo in tawp hun cih zong nei lo hi. Amah pen aki sia thei lo tawn tung Pasian a hihi (Deu.33:27; Late.90:2 ; 1Tim. 1:17). Pasian pen aki khel thei lo Pasian hi. Tua ahih manin pasian pen belh ding leh suan dingin a muan huai a hihi. (Mal.3:6 ; Num. 23:19 ; Late.102:26,27). Pasian tawh aki bang kua mah a om kei hi. Ama hih theihna bang in a hih thei leh a ki cing kua mah a om kei hi (2Sam.7:22; Late.86:8 ; Isa.40:25; Mate. 5:48). Pasian pianzia leh a om zia pen aki cingin ki thei zolo hi. Ama thu pen ih tel dingbaih het lo hi (Isa.40:28; Late. 145:3; Rom. 11:33,34).\nPasian pen thuman Pasian a hihi. Amah in kuamah tungah maipha a pia ngei kei hi (Deu.32:4; Late.18:30). Pasian pen na khempeuh a hih thei Pasian a hihi. Pasian in amah sepnop teng semthei cih nopna ahihi. Ahizong in amah nasep te pen a sia khat zong a om kei hi (Rev. 19:6; Jer.32:17,27). Pasian pen mun khempeuh ah a om Pasian a hihi. Ahi zongin na khempeuh te pen Pasian hi cih nopna a hi kei hi (Late. 139:7-13; Jer. 23:23). Pasian pen na khempeuh a thei Pasian a hihi.\nAbei sa hun, tulai tak hun, leh hong pai lai hun ding te a man a thei hi. Ih lung sim sunga ih ngaihsut te na ngawn hong thei Pasian hi. Pasian in na khempeuh thei a hih manin ama na sep khempeuh te pen thuman loh na cih bang a om kei hi (Late.139:1-5; Pau.5:21).\nPasian khat bek a om hi. Adang Pasian a om kei hi. Tua ahih manin a mah bek in ih lung sim sunga ih lung gulhna khempeuh te hong dip thei hi. Pasian bek biak ding leh phat dingin aki lawm hi (Deu.6:4). Pasian pen khialhna a nei lo Pasian hi. Ama nasep khempeuh te pen thuman thutak bek a hihi.Pasian in ama thu manna sep na hih bangin ih mu thei hi. Eite in mawhmai na ih ngah theih na dingin Jesu in eite tangding in Pasian in amah pen mawhna thu khenna athuak sak a hihi (Pai.9;27; mate.27:45-46; Rom.3:21-26).\nPasian pen ukna a nei Pasian ahihi. Ama piansak na khempeuh te hoih tak in a koih hi. Ama piansak nate in Pasian ngelna te tawh ki tuak lo in a om ngei kei hi (Late.93:1; 95:3; Jere. 23:20). Pasian pen Kha a hihi. Pasian pen aki mu thei lo Pasian hi (John.1:18; 4:24). Pasian pen thum ngawn Pasian a hihi. Tua thum gawm Pasian pen vangliatna ah ahi zong, a thu neihna ah ahi zong, ukna a neih na ah ahi zong ki kim khin hi. Mate.28:19 na sungah hih thum ngawm Pasian- “Pa, Ta, Khasiangtho” Mat. 28:19; Maku.16:15-18 a gen na ah mi thum a genna ahih hangin “minte” ci lo in “min” ci in khat bek in a gelh a hihi.\nPasian pen thuman thu tak a hihi. Pasian pen ki khel lo, khemna zang theilo cih nopna a hihi (late.117:2; 1Sam.15:29). Pasian pen siangtho hi. Amah pen gamtat hoihlo te sem ngei lo, tua te sungah zong nuamsa lo cih nopna ahihi. Pasian in ahoih lo nate mu a tua te hangin heh mahmah hi. Pasian pen meikuang tawh in a ki genteh hi (Isa.6:3; habak. 1:13; Pai. 3:2,4,5; Heb.12:29). Pasian pen mi hehpihna nei Pasian ahihi. Hehpih thei Pasianih cih ciangin ama hoihna, hong hehpihna, hong lainatna, leh hongitna te a gen nuam ih hihi. Hih kammal te pen Pasian hong hehpihna a gen nopna kammal te a hihi. Hih hehpihna pen Pasian hong angvan na hi kei leh adang Pasian hongsep sak na hoih te zong ei tungah a om thei ngeikei hi. A lungdam huai thu-in Pasian in ama hong sepsak nate khempeuh ih theih kiim ding hong deih sak hi (Pai.34:6; Late. 31:19; 1Pet. 1:3; John. 3:16; John.17:30.\nPasian penciang tan theih omlo Pasian a hih man in kuamah in Pasian hih na siang tak a tek zo kei ding hi. Pasian kammal sim le hang Pasian pen kua hiam cih leh amah pen bangtawh ki bang hiam ci hih thei ding hi. Pasian a zongden zo dingin Pasian in mikiim tungah thupha hong pia ta hen! (Jer.29:13).


url: =Minam le Innkuan sung cidamna ding ~ Lian Tuang :: ZOMI DAILY\nMinam le Innkuan sung cidamna ding ~ Lian Tuang\nposted on 19 November 2018 at 7:04 am UTC+9:30 Lomkholna: Liantuang, News\nI minam sung, I pawlpi sung, I kipawlna sung le I innkuan sung ciatah buaina kisiatna cih thuhamsa thunawngkaite a hun zui in a kinei theizel thu ahi hi.\nInnkuan khat sungah buaina a kipat ding ciangin thuman kituhna pan ong kipan hi. Akhial zaw ding om loin a nih in a man zaw ahih ciangin kitot kisel le kisiatna dong ong tun thei den ahi hi.\nA taktak in thuman I cih pen nam khat bek a om ding a sa kha I hi hi. Thuman I cih pen mimal muhna le thungaihsutna tungah kinga zaw ahih manin mimal om zah in thuman a kici pen zong a om thei ding thu na hi hi. Gtn: Tangval no nih kiangah leitungah bang meh lim pen ahi hiam cileng, khat in voksa meh ci lel dinga adang khat in aksa akl ngasa…, cih bangin ong dawng lel ding uh hi. Hih pan amau mimal tawh kisai hi a, a manzaw a khialzaw ding om lo hi.\nThuman a kilim zatna pen thukhenzum ahi hi. Nungak tangvalte a kingaih mahmah hun laitak pen khat le khat ki itna kitheihsiamna, kikhualna a neih mahmah hun laitak ahi hi. Ahi zongin amaute gel kikal ah thuman zaw ding a kituh uh ciangin kikhenna kiho zawh nawnlohna dong piang pah hi.\nNungak tangval kikal, kipawlna, pawlpi le minam sungah thumanna piciang I nak zat luat leh kikhenna kisiatna tawh ong kizom hamtang ding hi. Apiang khin sa tampi I mu khin ta hi.\nThuhoih le cidamna\nThumanna pen thupi lo cihna hi lo hi. Thuman I cih pen mimal muhna tung kinga in nam tampi om thei hi cihna hi zaw hi.\nPaunak khat ah Mihing le buaina pen a ki unau hi a cih mah bangin, buaina hamsatna tawh kidim leitung ahi hi. Tua bangin buaina hamsatna tawh kidimna mun ah thumanna akl kei thubek I cih teltal leh buaina apiangsakte kihizaw kha ding hi.\nThu le la khat peuhpeuh a om ciangin thumanna ( mimal muhna tung kinga ) bek ci tentan loin thuhoihna tawh I et kak theih ding kisam zaw hi.\nThuhoih I cih ciangin thusia lam a hi lo limlim ahi hi. Tua ban ah leitung khuahunluanzia tawh a ton, a om sa ngeina zia le zat thukhunte tawh a kilehngatlo, aituam lungsim nusia in tangpi lungsim neihna, itna deihsak le lainatna tawh kidim gamtat kampau na ahi dingin ka lamen hi.\nTua ahih manin i innkuan sung, I kipawlna sung le I minam sungah cidamna le khantohna a om theihna dingin a kitelkhial thei tawntung thumanna( mimal tung kinga ) cih dinmun sangin thuhoih le thuphate bulphuh leh mitsuan in nei zaw ni cih kizawn nuam hang. (18Nov2018)\nPrevious: Vietnam gamsung ah tuikhanggawp in mi 12 in sihlawhkhin\nNext: Zomi nambup vai leh kitelna ~ Pau Khat Suan


url: =Lai ii Manphatna leh Banghangin Laisim Huai. - Laibu Saal\nHome > Thuluui/Articles > Lai ii Manphatna leh Banghangin Laisim Huai.\nLai ii Manphatna leh Banghangin Laisim Huai.\nLai ii manphatna leh banghangin laisim huai\nLaisim (laisimh) pen a thupitna bang hiam ci-in a ngaihsun kha (ngei) mi tampi kiom ding ahihi.\nNaungek tung' pan kumtamin tek dong kikal, laisimna pan hamphatnate, laisim ding a hoihna, a thupitnate a tomkimcingin en suk ni.\nNaungekte in, a nu' naubu sungah a om lai pekun, khua za thei ta hi. A bilun khua a zak bangbang, a khuak ah na kisem ahihi. Tua ahihmanin, nau gai laitak pek mah pan, nute in (akl) mi khat peuhpeuh in a gingkhia-in laisimsim ding pen thupi mahmah ahihi. (Ahih theih aa leh, ei sim nop thu hi masalo aa, naungek aa dingin, ahoih ahih ding thupi hi.)\nPianpih pau, minam pau I cihte pen, Zomi khat Zopau zatlohna mun ah khangkhia hileh Zomi ahihhangin Zopau a siam theih ding pen haksa veve ahihi. Tua ahihmanin, neu tung mah panin, I kiim I paam aa I zaak munte mah a kithei toto cih kimu thei ahihi. Hong suah khitciangin zongh, I pau I ham a tel theih nailoh hangin, a ma zaak dingin, lai simsim ding thupi mahmah ahihi. Tua in, tua naungek pen, laisim nopna lungsim zongh guan ahihi. Kammal kicing, kammal kilawm, kammal hoihte zongh tampi za-in, laigual hoih, laigual paizia maante zongh a khuak sungah na baang (thaam) veve ahihi.\nLai hong sim theih mialmial ciangin ei bek in sim nawnloin, tua naupang tawh sim khopzel ding kisam ahihi. Hih in, nute leh tate kikal kizopna zongh hong nei sak semsem ahihi. Tua khitciangin, laisimh zongh manlang sakin, a khuak zongh tai tuam ahihi. Lai thupi, lai manpha sim leh simlo hi masa loin, a khuak in, lai a simsim ding pen a kisam ahihi.\nHong gol toh zawk deuh kum 6, kum 7 gual hong phakciangin, naupangte pen thudot hong hat mahmah thei uh ahihi. Tuahun laitakin, laisimnopna lungsim pen guat ding thupi mahmah ahihi. Theihnopna lungsim, ngaihsutna tuamtuam neihna, dotna tuamtuam hauhnate hong kipat laitak ahihi. Dawnnate pen, ei a thei bangin dawng suk ziauziaulo aa, a theilo bang kineihin, I theihna ding ci aa, a mah tawh laibu lem khawmin, dotnate dawn pih ding pen tate laisim nopna lungsim guatna nam khat ahihi.\nA mah leh a mah in laisim thei-in laibu zong tawm aa hong om theihciang, laibu hoih tawh hoihlo tawh hong sim nuam phawt lel ding ahihi. Phal lelin. Zawlthu bu, Ciamnuih bu leh thu gina, ginalo tuamtuamte hong sim nuam kha ding hi. Simh sak lel ding ahihi. A kum tawh kituakin (akl) a hun, a mun, a thuzaakna tuamtuamte tawh kizui-in, laibu hoih, laibu manpha tata hong sim nuam toto lel ding ahihi. Zawlthu bu bekbek, Ciamnuih thu bekbek simna-in a hunte hong zangh tawntung samlo ding ahihi.\nTV et sangin, laisim pen I khuak aa dingin tampi tak hoihzaw ahihi. Laisimna in, laisim hong naal sak hi. I lungsim tha hong dim sak thei hi. I ngaihsutna hong tangzai sakzawhi. Mipilte tawh a kithuah kha mah hong hisak hi. Kammal kilawm ding tampi hong ngaihsun kaak thei sak hi. Laigelh hong siamsak hi. Theihna hong kibehlap sak hi, Thu ciaptehna khuak hong hoih sak semsem ahihi. Laisim ii hoihna kan mipilte ii genna ah, zingsang thawh simin, laimai 2, mai 3 ta bang sim masa lehang, tua nibup pen, I lungsim siangin, I navak zo hi ci uhhi.\nLaibu tampipi a simsimte ii kampau zia leh laisim ngeilote ii kampau zia pen kilamdang mahmah ahihi. Laisimsimte in, tua a kilamdangna pen khentel thei uh aa, laisim ngeilote in, a kilamdangna mulo uh ahihi. Laisim thei napi, laibu hoihnono a sim ngeilote pen, laisim theilo aa lai a sim ngeilo pahte tawh, laisim ngeilo tuaktuak ahih man un, a kibang uh hi lel hi.\nLaisimna in, ngaihsut siamna hong guan thei hi. Laisimna in, theihna leh muha hong kibehlap sak ahihi. Laisimte ii lungsim zongh dai sakin, lungsim palatna pan zongh tampi hong keem tuam ahihi. A gingkhia in sim ding zongh a hoih ahihi. I kam in simin, I bil in, khatvei za beh lai a hihman ahihi. Ahizongin, gol toh semsemciangin, a mathu (pawlkhatte kisin kul) in lungsim sungah kisim kha lel ahihi. Gol khitciangin pen, a gingkhialo aa sim mah hoihzaw aa, neulai-in pen, a gingkhia aa sim ding hoihzaw ahihi.\nKumtam khangham khitciang dong na-ngawnin, laisimna in phatuamna hong pia toto lai ahihi. Kumtamin tek luata ahih manin, naupang lungsim paai (pua)kik hi cih pen leitung paizia ngeina khat ahihi. Ahizongin, tuabang dan aa, lungsim naupangvaikik baih leh a naupangvaikik hak kiom hi. Laisimsimte pen, kumtam semsem leh theihna hau semsem aa picing semsemzawuhin, naupang lungsim puakik hak mahmahzawuh ahihi. Tua bek thamloin, khat kia om hun tam semsem ahihmanin, laibu pen lawm hoih penpen zongh hong suak ahihi.\nNote: laibu cihna ah laihawm, laidal, hun tawh kizui-in e-book ahizong, webpages te ahizong, laisim cih limlim a thupi ahihi. Laibu hong pen khat ii hong sim I ngaih ziauh sangin, ei mahmah in, I sim ngiatngiatna in kilamdangna hong kilamdang sak zozaw ahihi.\nJanuary 2013 in, Singapore ah Myanmar 88 makai Ko Min Ko Naing in lailam thugenna a neihna ah, Myanmar ah thong akiat lai-in, laisim khuan kipia vetlo cihi. (Paunak khat ah, mihing khat ahih leh laisim hamtang ding hi, ci-in, kei bel thong sungah laisim khalo ka hihciang mihing bawlin hong kibawllo hi-in teh ci-in ciamnuih tawh gen kop hi.)\nKum 15 sung bang laisim theilo dingin a kibawlna hun sungah, inn panin, neek ding van a kipuakciang, bang van teng kihel cih list (sa-yin) in kibawl aa kipia hi. Tua lai tawmno kigelh pen, sim khakciang, lungsim sungah tampitak nuam tuam zo hi ci-in gen hi. "Laisimlo bek hiloin, lai cih peuhmah mu kha ngei vetloin sawtveipi om aa, kua mah tawh zongh kiholoin sawtveipi I omciang, lungsim maanlo (psycho lut) a kisuak kha thei ding mah hi" ci-in a thuak khakna tungtawn pan a ngaihsut khakna gen hi. "Thongkiat pihte ii pum tung aa tattoo lai kigelhte bek na-ngawn sim khak pen noptuam mahmah hi" ci liang hi.\n“A ngeina bang lel khatin, mitawh kizom, kiho, kimu, kikhawlin, laisim kei zong, lai tuamtuam mu, pau leh kihonate za I hih manin, lai ii thupitna pen a kiphawkkha pakpaklo thei bek I hihi” ci-in gen hi.\nSource : Zolai Khanggui(Laibu) , Innpi.\nItem Reviewed: Lai ii Manphatna leh Banghangin Laisim Huai. Description: Rating: 5 Reviewed By: Cinpu Zomi


url: =Meitei ( Kate) Koi Ci Uh\nMeitei Singnuai mite tu lai takin Tonzang Township ah bu sa in tampi om lai uh hi. Tuateh meitei gun nisuahna Ngeisok bawkmual nisuahna lam Thahdo kual leh Zote tenna mun tengah tam mahmah uh hi. Kawl kumpi in ki theimawh bawl in nuam tak in om sak uh hi. Biakna ki bang ahihna uh hang zong hi thei hi. Leitungbup pen Biakna tawh kalsuan in ki gum vilvel den hi. Biakna cihteh Buddah, Khristian, Hindu...cihte hi. EBC, ZBC, SDA, RC, UPC...cihte Khristian khat in kisim hi.\nMeitei singnuai galkap ten a kim vuah mi dang a pai dingte a theihna dingun handset tawi ciat uh a, tua banah khua tuamtuamte ah zong hausa upate leh kisam a sakte uh ki thu zaksakna dingin Hand phone tawi sak khin uh hi.\nTua ciangin Zanggam lam ah a tam om na pi uh pen Khampat panin tai thum ( 3 KM) a ki gamlat na Khumnuai khua ah om uh a, tua lai panin gam sungah a om a mite nek leh dawn ding a ki tangsam khempeuh supply uh hi.\nTua ma in Hau Kaang a kici pa pen hih Meiteite tawh ki pawl a, ahih hangin vai tuamtuam hang tawh Meitei te in deih nawn lo hi. Tu-in Hau Kaang pen CNF tawh kizop ding ngaihsun a, ahih hangin Zomi khangnote khihta ahih manin pan mun kician aneihloh laitak hi. Meiteite vai, CNA/F te vai theih na ciang khat neih bilbel ding hi.\nMeitei singnuai miten nungak adeihdeih uh ngah uh a, nungakten zong ngai thei mawhlo hi kici hi. A ki teengzong tampi om khin uhi kici hi. A hih hangin Meiteiten huntawmno sung bek ading deih uh ahimanin hun khat ciangin a teenpih numei te a nungsang ciah kik sak uh hi. Nungsang ciah kik cihteh ma'nawh lamte a phat om mello mawk zel hi. Meitei singnuai mi ten a teenpih a zi uh pen tu lamlam ciangin aciahsak ziauziau tamta hi ki ci hi. Nu thawi tam ding cihna aive.\nCNF/A te sang' in Meitei singnuai mite ki en theizaw hiam? ih gam ah aom hangin phamawh kisa lo lel hiam? kua mah in tua bangin deihloh luatna ih gen zom kei hi. Sum leh paai khua khempeuh ah hong dawnglo ahih man hiam? Ei a dingin siatna bawl lua lo lel dan hiam?\nTualeh Meitei te koicih ding, tha leh ngal tawh pang ding maw, Kawl kumpi mahtawh pang ding maw, pan mun koi bangin la thei ding cih..hun khat lai in ih ki kum ngei khin aa, aban ding beita hiam?